Maak 13 | Bible.is\n1Jiizas did a lef di yaad we Gad ous de wen wan a im falara dem se tu im se, “Tiicha, luk! Yu si ou dem bildin ya big an priti! An luk ou dem stuon ya we dem tek bil dem big!”\n2Jiizas ansa im se, “Yu si dem big priti bildin ya? Evri wan a dem ago get tier dong. No iivn wan a dem stuon ya ago lef pan tap a dem wan aneda. Di uol a dem ago lik dong!”\n3So wen Jiizas did a sidong pan Mount Aliv kraas fram Gad ous, Piita, Jiemz, Jan an Anju kom tu im wan a wie an aks im se, 4“Tel wi, a wen aal dem sitn ya ago apm? An wa sain wi kyan luk fa fi nuo se dem ago apm?”\n5Jiizas se tu dem se, “Wach out, no mek nobadi fuul unu op. 6Kaaz a uol iip a piipl ago kom yuuz op yuuz op mi niem, an a se, ‘Mi a Krais, a mi Gad sen fi siev piipl,’ an dem ago fuul op nof piipl. 7Wen unu ier bout waar nier an faar, no bada mek dem sitn de fraitn unu. Dem sitn de boun fi apm, bot dat no miin se a don di worl a don. 8Kaaz wan set a piipl ago waar gens wan neks set a piipl, an wan kindom ago fait gens wan neda kindom. Ortkwiek ago apm iina nof nof plies. Fuud ago shaat an nof nof piipl ago staav. An di wie piipl ago sofa, it ago komiin laik di fos pien we lik wan uman we tek iin fi av Biebi.\n9“Wach out. Chobl ago riich unu. Dem ago tek unu an ton unu uova tu di liida dem fi di Juu dem choch, an dem ago biit unu iina dem choch. An kaaz unu fala mi, unu wi get fi tan op infronta ruula an king an tel dem bout mi. 10Bot di Gud Nyuuz afi priich tu di uol worl fos bifuo dem sitn de apm. 11Wen dem ares unu an ton unu uova tu di joj, no bada fret bout wa unu ago se ar ou unu ago se it. Jos se we Gad tel unu fi se da taim de, kaaz a no unu a taak, a di Uoli Spirit a taak chuu unu.\n12“Breda an sista ago infaam pan dem uona breda an sista dem an mek di piipl dem we a ruul kil dem. A siem so, wan faada ago an uova im uona pikni. Pikni ago ton gens dem faada an mada an mek di ruula dem kil dem. 13An evribadi ago iet unu kaaz unu fala mi. Bot enibadi we uol aan tait an tan op chrang til di sofarieshan don, Gad ago siev dem piipl de.\n14“Bot wen unu si di wikid wikid sitn we go gens Gad tan op iina Gad ous — mek shuor se evribadi we riid dis ya andastan we it miin — den dem we liv iina Judiya fi ron we go iina di mountn dem. 15Uu de pan ruuf tap, no fi kom dong ar go bak iina di ous fi notn. 16Nobadi we de a dem bush, no fi go bak fi get im jakit. 17Wat a sitn iina dem taim de fi uman we av biebi iina beli an fi mada we av yong biebi! 18Prie se dem sopm de no apm wen staam a kom ar wen a rieni taim. 19Kaaz di wie piipl gweehn sofa iina dem taim de, nobadi neva sofa so fram di taim Gad mek di worl. An nobadi naa go eva sofa so agen. 20An nobadi wuda neva get siev ef di Laad neva shaatn dem die de. Bot sieka im speshal piipl dem we im pik, im shaatn di die dem. 21So ef sumadi se tu yu, ‘Luk, si Krais ya!’ ar ‘Luk, si im de!’ No biliiv im. 22Kaaz piipl ago kom kom se dem a di wan we Gad sen fi siev piipl, wen notn no go so. An som faalz prafit ago shuo op tu. Dem piipl de ago wok aal kaina mirikl an shuo aal kaina sain fi chrik op piipl, dong tu aal di piipl dem we Gad pik dem wi chrik op ef dem get di chaans. 23Bot wach unuself! Mi a tel unu aal dem sitn ya bifuo dem apm.\n24“Bot iina dem die de, rait afta di torbl sofarieshan, “ ‘Di son ago daak op, an di muun ago tap shain; 25Di staar dem ago jrap outa di skai, an evriting iina di skai ago get shiek outa dem plies.’\n26“Den evribadi wi si di Man we Gad Pik a kom iina di kloud dem an im ago av powa an wan brait brait lait a shain roun im. 27Den im wi sen im ienjel dem fi gyada op di piipl we im pik fram naat, sout, iis an wes, fram evri kribis an kaana a di ort.\n28“Nou lorn sopm fram di fig chrii. Wen taim unu si dem branch get wel saaf an griin an dem staat sen out nyuu liif, unu nuo se soma suun kom. 29A siem so wen unu si aal dem sitn ya a apm, unu wi nuo se di Man we Gad sen fi siev piipl suun kom; a laik se im de rait outsaida unu duor. 30Mi a tel unu dis an a chuu mi a taak, di piipl we a liv iina dem taim ya naa go ded til aal a dem sitn ya apm. 31Evn an ort naa go de bout fi eva, bot fi mi wod ago laas fi eva.\n32“Nobadi no nuo di die ar di taim wen aal a dem sitn de ago apm, no iivn di ienjel dem iina evn ar di Faada Bwai Pikni nuo, a onggl Faada Gad wan nuo dat. 33So wach out! An kip gyaad kaaz unu no nuo wen di taim a kom. 34Da taim de komiin laik wan man we a go we pan wan chrip. Im lef im sorvant dem inchaaj a im ous an gi evri wan a dem di wok we dem fi du. An im tel di wan we a gyaad di duor fi kip wach.\n35“So kip wach den, kaaz unu no nuo wen di baas a kom bak — weda iina di iivnin, migl nait, wen di kak kruo, ar wen die a lait — 36kaaz im mait kom bak wen unu naa luk fi'im kom an im kom fain unu a sliip. 37Wa mi se tu unu, mi a se tu evribadi: ‘Kip wach!’ ”\nContinue to Maak 14 »


Ischri a di Worl - Wikipidia\nIschri a di Worl\nDi ischri a di worl a di rekaadid memri a di expiiriens, roun di worl, a Homo sapiens. Ienchent yuuman ischri taat wid di invenshan, a difrent difrent paat a di ort, a raitin, we mek di biesis fi kip memri an spred an gruo nalij. Yuuman ischri maak wid, likl bai likl muo diskovri an invenshan, an tu bai kwantom liip- paradaim shif, revaluushan, we mek op iipak ina di matiirial an spirichal evaluushan a yuumankain.\nWan a di iipak dem bout we wi a taak a di taat a di Agrikolchral Revaluushan. Bitiwix 8,500 an 7,000 BCE, ina di Fertile Crescent, yuuman taat fi riez an gruo animal an plaant-agrikolcha. Dis spred gaa niebarin riijan, an divelop bai iteselft ina difrent riijan, til muos Homo sapiens liv laif az faama ina pormanet seklment centa pan som mieja badi a waata. Demya kamyuuniti ya jain-op uova taim fi mek biga an biga yuunit, a di siem taim wid di evaluushan a muo ifishent wie fi go frahn plies to plies.\nDi siefti an prodoktiviti we faamin provaid mek di kamyuuniti expan. Exchra fuud mek divizhan a lieba pasibl, di krieshan a di opa klaas, an di divelopment a siti an so, a sivilaizieshan. Chuu yuuman sosaiyati wehna get so komplex, di niid fi wahn sistim a akountin kom bout; an frahn dis nou, raitin ivalv. Nof riijan kyahn kliem se dem a di kriegl a sivilaizieshan kaa raitin divelop ina sevral siti roun di ort.\nSivilaizieshan divelop pan di bangk a riva. Bai di taim a 3,000 BCE dem kom bout ina Mesopotamia ("lan bitwiin di riva dem" Euprates an Tigris), pan di bangk a di Nail, ina di Indus Riva Vali a India, an langsaid di big riva dem ina Chaina.\nDis ischri a di Uol Worl divaid op ina Antikwiti (ina di Ienchent Nier Iis, di Meditarienian biesn a Klasikal Antikwiti, Ienchent Chaina, Inechent India, up to bout di 6t senchri); di Migl Iej, fram bout di 6t tu di 15t senchri; di Orli Madorn piiriad, wid di Yuropian Renasaans, frahn di 16t senchri tu bout 1780; an di Madorn piiriad, frahn di Iej a Enlaitnment an di Indoschrial Revaluushan, we taat ina 1750, tu nou.\nDi las' time da page yah change a 05:07 pon 3 June 2016.


Ruoman 5 | Bible.is\n1Gad put tingz rait bitwiin wi an im, kaaz wi biliiv iina im. An sieka wa wi Laad Jiizas Krais did du, wi an Gad a liv iina piis. 2Aal a di gud sitn dem we wi a get fram Gad an we wi no dizorv, wi a get dem sieka wa Jiizas Krais did du an kaaz wi biliiv. An wi wel api kaaz wi nuo fi shuor se Gad a mek wi muor an muor laik im. 3Bot wi no jos api bout dat, wi api bout aal a di sitn dem we wi afi sofa chuu tu. Kaaz wi nuo se wen wi sofa chuu dem, wi wi get chrangga, an kaaz wi get chrangga wi kyan go chuu nof muor sopm an no gi op. 4An wen wi sofa chuu nof sitn an no gi op, Gad wi proud a wi kaaz a tes im did a tes wi an a paas wi paas di tes. An wen wi si se Gad proud a wi, wi wi nuo se im wi gi wi aal wa im pramis wi. 5An kaaz wi nuo se Gad ago gi wi we im pramis, wi no afi wori. Wi no afi wori kaaz wi nuo se Gad lov wi. Im shuo wi umoch im lov wi wen im gi wi di Uoli Spirit.\n6Wen wi did wiik an neva av di powa fi elp wiself, Gad sen Jiizas fi ded fi wi — fi ded fi aal wikid piipl. Gad sen im wen im did fiil se di taim did rait. 7(Tingk bout it! Iivn ef sumadi did a du evriting we di Laa se, it wuda aad fi fain sumadi we wuda ded fi dem, bot yu maita fain sumadi we briev inof fi ded fi sumadi we aalwiez du gud fi ada piipl.) 8Bot Gad shuo wi umoch im lov wi wen im sen Jiizas Krais fi ded fi wi, iivn duo wi a did sina.\n9Jiizas ded fi wi sin dem, an so Gad put tingz rait bitwiin wi an im. An sins wi nuo se Jiizas did du dat wi nuo tu se im wi siev wi wen Gad kom fi joj di worl. 10Wi a did Gad enimi, an iivn duo wi a did im enimi, Gad sen Jiizas fi ded fi wi sin dem an im mek tingz rait bitwiin wi an im. So nou dat tingz rait bitwiin wi an Gad, wi kyan nuo fi shuor se Jiizas wi siev wi wen Gad kom fi joj di worl. Wi nuo se im wi siev wi kaaz im kom bak alaiv. 11Pan tap a aal a dat, wi wel api. Wi api sieka wa Gad yuuz wi Laad Jiizas Krais fi du. Gad yuuz Jiizas fi mek tingz rait bitwiin wi an im.\n12A wan man kaaz sin fi kom iina di worl, an a da man de sin kaaz im fi ded. An siem ou it go wid im a siem so it go wid evribadi — evribadi sin so evribadi ago ded. 13Bifuo Gad did gi wi di Laa, piipl iina di worl did a sin. Bot di piipl dem we did a sin bifuo di Laa, Gad neva uol dem sin gens dem. 14Aal a di piipl dem we did a liv iina Adam taim kom chriet baka Muoziz taim, di uol a dem did afi ded. Dem did afi ded iivn duo dem neva sin laik ou Adam did sin. Nou Jiizas Krais, di wan we did fi kom, Adam did komiin likl bit laik im, 15bot di tuu a dem did stil difrant. Adam sin an aal we apm sieka da sin de difrant fram di gif we Gad did gi wi. Wa Adam did du kaaz sin fi kom iina di worl, an sin kaaz nof piipl fi ded. Di gif we Gad gi, moch moch biga dan dat an it riich nof muor piipl. Iivn duo wi neva dizorv it, Gad sen Jiizas fi ded fi wi sin dem so dat im kuda put tingz rait bitwiin wi an im. 16Mi wi se it agen, di gif we Gad gi wi fi frii difrant fram wa Adam sin did kaaz. Afta Adam did sin an kaaz sin fi kom iina di worl, Gad joj evribadi an se dem fi get ponish fi di rang we dem du. Bot nou afta nof nof piipl sin Gad shuo ou im gud an kain tu piipl wen im gi dem im gif. Iivn duo dem neva du notn fi dizorv it Gad tek we dem sin dem so dat dem no afi get ponish. 17A chuu se sieka wan man sin, evribadi did afi ded, bot yu si wa apm sieka wa Jiizas Krais did du, dat moch moch muor powaful dan we Adam did kaaz. Sieka wa Jiizas du, Gad shuo wi lov iivn duo wi neva dizorv it. Gad put tingz rait bitwiin im an piipl sieka wa Jiizas did du an evribadi we Gad mek tingz rait wid ago ruul wid Jiizas wen dem riich a evn.\n18So a wan man sin mek Gad joj piipl an se dat dem fi get ponish fi dem sin dem. A siem so a wan man — wan man we aalwiez du we rait, a im mek Gad put tingz rait wid piipl an mek dem liv fi eva an eva. 19So, kaaz wan man neva du we Gad se im fi du, sin kom iina di worl an sieka dat evribadi a sina. A siem so, Gad mek tingz rait bitwiin im an piipl kaaz wan man did du we im tel im fi du. 20Nou Gad sen di Laa so dat piipl wuda nuo se wa dem a du a sin. Bot wen piipl staat fi sin muor an muor, iivn duo wi neva dizorv it, Gad shuo dem lov muor an muor. 21Im du dat, so dat, jos laik ou evribadi evriwe did a ded sieka dem sin, a siem so Gad lov iivn duo wi neva dizorv it, wuda kaaz piipl fi liv fi eva. Sieka Gad lov an sieka wa wi Laad Jiizas Krais du, Gad put tingz rait bitwiin im an piipl an mek dem liv fi eva an eva.\nContinue to Ruoman 6 »


Maak 4 - Holy Bible [Jamaican Bible]\nWan neks taim Jiizas did a tiich saida di liek. Wan big big kroud a piipl gyada op roun im. Im did afi go iina wan buot pan di liek go sidong wail di iip a piipl dem tan op a di liek-said.\nAn im yuuz som likl tuori an tiich dem uol iip a sitn. Im se tu dem se,\n“Ier dis! Wan faama did go out fi plaant som siid.\nAn wen im did a plaant, som a di siid dem jrap wich paat piipl waak, an di bod dem kom kom nyam dem op.\nSom jrap we bie rakstuon de. Dem neehn av moch dot fi gruo iina. Nou, kaaz no uol iip a dot neehn de de, di ruut kudn go dong diip diip so di plaant dem kom op faas faas.\nWen di son kom op, it skaach op di plaant dem, an, chuu dem ruut neehn lang inof, dem jrai op an ded.\nSom ada siid jrap mongks makabush, an wen dem pap op di makabush chuok dem. So dem neva bier notn.\nBot som a di siid dem jrap pan gud grong, an kom bier fuud. Som bier toti an siksti an iivn onjrid taim muo dan wa di faama did plaant.”\nDen Jiizas se, “Enibadi we av iez fi ier — beta lisn gud!”\nAfta di kroud lef, di twelv apasl an di ada piipl dem we did de roun Jiizas aks im bout di tuori dem.\nSo im ansa dem se, “Unu get di chaans fi nuo di siikrit sitn dem bout Gad kindom. Bot di piipl dem we de outsaid, mi yuuz tuori tel dem evriting,\nso “ ‘Iivn duo dem mait-a a luk an a luk aad aad, dem naa go si notn, an iivn duo dem mait-a a lisn an a lisn gud gud dem naa go andastan wa dem ier, kaaz ef dem did andastan dem wuda ton we fram dem sin an get siev.’ ”\nDen Jiizas aks dem se: “Unu no andastan da tuori de? Den ou unu a-go andastan no ada tuori?\nDi faama plaant di mesij.\nDi siid we jrap wich paat piipl waak, dem a di piipl we ier di mesij, bot Sietan kom siem taim an tek we di mesij outa dem aat.\nDi siid dem we jrap wich paat bie rakstuon de a di piipl dem we wel glad fi Gad wod siem taim dem ier it.\nStil som piipl komiin laka di siid dem we jrap iina makabush. Dem piipl de ier Gad wod,\nbot chuu dem a fret bout laif, chuu aal dem kyaahn tingk bout a ou fi mek moni an get rich, an chuu dem waahn muo an muo tingz, dem sitn de blak Gad wod, so it no du notn difrant iina dem laif.\nBot som ada siid jrap pan gud grong. Dem a di piipl we ier Gad wod an tek it iin an it bier uol iip a fruut: toti, siksti ar iivn wan onjrid taim muor dan wa di faama did plaant.”\nDen Jiizas tel dem wan neda tuori, im se, “Piipl no lait lamp fi put it anda baaskit ar anda bed, duohn? Dem no put it we piipl kyan si di lait?\nKaaz notn no aid we naa go kom out iina uopm, an eniting we aid a-go kom out we evribadi kyan si it.\nEnibadi we av iez fi ier, beta lisn gud!”\nAn im se tu dem se, “Tingk gud bout wa unu ier. Eniting we unu dish out gi piipl a dat unu a-go get bak, an get aal muo pan tap a it.\nKaaz enibadi we av sopm Gad a-go gi im muor, bot di wan we no av notn, Gad a-go tek we fram dem iivn di likl bit we dem av.”\nDen Jiizas se tu dem agen se, “Mek mi tel unu ou Gad kindom tan. It komiin laik sumadi we plaant som siid iina im fiil.\nDi faama go sliip a nait an get op a maanin taim an di siid dem kech an gruo, bot im no nuo ou di siid gruo.\nPan it uon di grong mek di siid kech an gruo an bier fuud. Di staak kom fos, den di kaan tik, den di kaan pan di tik.\nAn wen di fuud we di faama plaant redi, im pik dem.”\nJiizas aks di piipl dem agen, “Wa wi kyan se Gad kindom tan laik? Ar wa kain-a tuori wi kyan yuuz fi elp piipl andastan it?\nIt komiin laik wan likl likl siid we sumadi plaant iina di grong. It likla dan aal ada siid,\nbot wen it plaant, it gruo an get big, biga dan aal a di plaant dem we iina di gyaadn. It sen out som big big lim an di wail bod dem bil dem nes iina it.”\nSo Jiizas yuuz nof likl tuori laik dem ya fi tiich dem aal wa dem kuda andastan.\nEvriting im tel dem im yuuz tuori fi tel dem. Bot wen im de mongks im speshal falara dem, im brok dong evriting tu dem fi mek dem andastan.\nDa siem die de, wen it kech iivnin, Jiizas se tu im falara dem, “Mek wi go uova di ada saida di liek.”\nSo dem lef di kroud, go iina di buot wid im, an go pan di ada saida di liek. Som ada buot we did de de go wid im tu.\nAal av a sodn, som chrang chrang briiz staat bluo, an it bluo op di waata iina di buot til it nieli ful.\nAal dem taim de Jiizas did faas a sliip pan wan pila iina di baka di buot. So dem wiek im op an se tu im se, “Tiicha, yu no si se wi out fi ded, yu no kier?”\nSo Jiizas get op an taak chrang tu di briiz, an tel di sii fi sekl dong. So di briiz tap an di wiev dem sekl dong.\nDen Jiizas aks dem se, “Wa mek unu fried so? Unu stil no biliiv iina Gad?”\nDem fried so til dem ton fuul, so dem se tu wan aneda se, “A uu da man ya? Iivn di briiz an di sii dem du wa im tel dem!”


Jumieka, Lan Wi Lob - Wikipidia\n(Riidirek frahn Antem a Jumieka)\nJumieka, Lan Wi Lob a di taikl a di nashinal antem a Jumieka. Irait ina 1962 in taim fi Jumieka Independans frahn Britn wid lirix bai Hugh Sherlock, miuuzik bai Robert Lightbourne ahn arienj bai Mapletoft Poulle ahn ihn waif.\nIna Septemba 1961, dem anongs se di kampetishan fi di wodem a di Nashinal Antem uda joj fos. Di soksesful krips uda den poblish ana kantes fi di miuuzik fala. Nieli wan onjrid enchri fi di wodem sen iin.\nJaint Komitii a Paaliment rispans fi mek di fainal silekshan. Di membadem kudn grii bitwiin tuu pasibl chais tel Torzde Julai 19, 1962 wen di laaj majariti a di Ous, afta nof ranglin, apruuv di vorjan dehn wehn yie bifuo ina di labi az suutobl.\nKuod fi yuus a di Nashinal Antem[edit | edit suos]\nAal persn shuda tan atenshan, (i.e., iil tugiada) wen taim di Nashinal Antem plie ahn mandem shuda rimuuv dehn at.\nDi fos vors a di Nashinal Antem shuda plie ar sing pahn di haraival a di Gobna-Jinaral ar di Praim Minista.\nDi Nashinal Antem kyahn sing ar plie a poblik gyadarin.\nSingin a di Nashinal Antem shuda faam paat a di sirimoni fi riez ahn lowa di flag a Indipendans silibrieshan ahn a di bignin ahn hen a torm ina skuul.\nRichriiv frahn "https://jam.wikipedia.org/w/index.php?title=Jumieka,_Lan_Wi_Lob&oldid=17945"\nNashinal simbal a Jumieka\nDis piej laas madifai pahn 11 Disemba 2016, a 06:59


Matyu 14 | Bible.is\n1Da taim de, Erad we ruul uova Gyalalii, ier bout di sitn dem we Jiizas did a du, 2an so im se tu im sorvant dem se, “A Jan di Baptis dis ya. Im ded an kom bak alaiv! An sieka dis, im av powa iina im fi wok mirikl.”\n3Kaaz a Erad did ares Jan, chien im op an dash im iina prizn sieka Eruodiyas, we did marid wan taim tu im breda, Filip. 4Jan did tel Erad uova an uova se, “It no rait fi yu marid Eruodiyas — yu a brok di Laa.” 5Iivn duo Erad did waahn kil Jan, im did fried a di piipl dem, kaa dem did tek Jan fi wan prafit.\n6Bot a Erad bortdie paati, Eruodiyas daata did daans fi Erad an im ges dem an dat did mek im api. 7Im did so api im mek wan pramis, an swier se im wi gi ar eniting shi waahn. 8Ar mada push ar fi se, “Gi mi Jan di Baptis ed pan wan pliet!” 9Di king did sari wen im ier dat, bot kaa im did mek big pramis infronta im ges dem, im tel dem fi gi ar wa shi aks fa. 10So im sen an mek dem kot aaf Jan ed iina di prizn. 11Dem bring im ed pan wan pliet gi di likl gyal an shi tek it gi ar mada. 12Den Jan falara dem kom tek di badi an go beri it an den go tel Jiizas.\n13Nou wen Jiizas ier dis im tek wan buot an go we anda di kwaiyat. Im go wich paat nobadi neehn de. Bot wen di piipl dem fain dat out, dem lef fi dem toun an waak go wich paat im de. 14Wen Jiizas kom outa di buot, im si di iip a piipl dem, an did fiil sari fi dem an im mek aal a uu did sik fi dem get bak beta.\n15Wen it did a kech iivnin, im speshal falara dem go tu im an se, “Nobadi no liv ya-so an it a get liet nou. Sen we di piipl dem so dem kyan go iina di toun dem we nier ya-so an bai sitn fi nyam.”\n16Bot Jiizas ansa dem se, “Dem no niid fi go no we. Unu gi dem sitn fi nyam!”\n17Dem se tu im se, “A onggl faiv bred an tuu fish wi av ya-so yu no.”\n18“Bring dem kom gi mi,” Jiizas se tu dem. 19Den im tel di piipl dem fi go sidong pan di graas. Im tek di faiv bred an tuu fish an im luk op iina di skai, gi tangks an brok op di bred dem. Im gi im falara dem, an dem tek it gi di piipl dem. 20Evribadi nyam til dem beli ful, an Jiizas falara dem tek op wa lef uova an ful op twelv baaskit. 21Bout faiv touzn man did nyam fuud, an wi naa kount uman an pikni.\n22Siem taim, Jiizas mek im speshal falara dem go iina di buot an go bak a di neda said til im kom. Im tan bak an sen we di piipl dem. 23Afta im don sen we di kroud, im go op a di mountn go prie, im wan. Iivnin kom dong an a im wan did de de. 24Az fi di buot, bai nou dat did de wie out iina di sii, faar fram lan an di wiev did a bata-bata it, kaa di briiz did a bluo gens dem.\n25Wen die did suun lait, Jiizas kom tu dem a waak pan di waata. 26Wen im falara dem si im a waak pan waata, dem aat kech a dem mout an dem se, “A dopi!” Dem staat baal out di wie dem fried.\n27Bot siem taim Jiizas se tu dem se, “Unu tek aat! A mi, man. No bada fried.”\n28Piita ansa bak, “Laad, ef a riili yu, tel mi fi waak pan di waata kom tu yu.”\n29So Jiizas se, “Kom!” Piita kom outa di buot, waak pan di waata an a go tu Jiizas. 30Bot wen im si ou chrang di briiz did a bluo, im kech im fried an staat singk. Piita shout out, “Woi! Siev mi Laad! Siev mi!”\n31Siem taim, Jiizas chrech out im an an kech Piita. Im se tu im se, “Ai, wat a likl bit a chos yu put iina mi! Wa mek yu staat wanda, iihn?”\n32Wen dem go iina di buot di briiz did tap bluo. 33Den di wan dem we did de iina di buot go dong pan dem nii an priez Jiizas a se, “Fi riil, yu a Gad pikni!”\n34Afta Jiizas an im speshal falara dem kraas di liek, dem tap a wan plies niem Genesaret. 35Di piipl dem fain out se a Jiizas did de mongks dem, an dem sen wod tu evribadi we liv nier we dem did liv, an dem bring aal a uu sik fi dem kom. 36Dem beg im fi jos mek dem toch di en a im kluoz, an evribadi we du dat get beta.\nContinue to Matyu 15 »


Luuk 15 | Bible.is\n1Di taks kalekta an di sina dem gyada roun fi ier wa Jiizas av fi se. 2Bot di Farisii an di Laa tiicha dem staat grombl se, “Da man ya a fren op sina an aal a nyam wid dem.”\n3So Jiizas ansa dem wid da tuori ya: 4“Supuoz wan a yu av onjrid shiip an wan a dem laas. Yu naa go lef di nainti-nain iina di fiil an go luk fi di wan we laas til yu fain it? 5Wen yu fain it, yu so glad yu put it pan yu shuolda 6an go a yu yaad. An wen yu riich yu kaal out yu fren an nieba dem an se, ‘Kom selibriet wid mi, mi fain mi shiip we did laas.’ ” 7Jiizas se tu dem se, “Mi a tel unu, a siem wie evn ago selibriet uova wan sina we ton tu Gad dan uova nainti-nain piipl we du rait an we na'av notn fi sari fa.\n8“Ar sopuoz wan uman av ten silva kain an laas wan. Shi naa go lait lamp, swiip out di uola di ous, an luk evri we til shi fain it? 9Wen shi fain it, shi kaal out ar fren an nieba dem an se, ‘Mek wi daans an praans, mi fain mi kain.’ 10Mi a tel yu a siem wie Gad ienjel dem api wen wan sina ton tu Gad.”\n11Den Jiizas se, “Wan man did av tuu bwai pikini. 12Di likla wan se tu im faada se, ‘Dadi, gi mi fi mi paat a we yu av fi mi.’ So di faada shier op aal a we im av bitwiin di tuu a dem.\n13“Likl afta dat, di likla wan tek aal we im get, go a farin, an wies im moni a liv wail. 14Afta im spen aaf evriting im av, staavieshan kom pan di uol konchri, an tingz did bad wid im. 15Im go wok fi wan man iina da konchri de an di man sen im fi go fiid im ag dem. 16Im did so onggri im did aal waahn nyam di ag fuud, bot nobadi no gi im notn.\n17“Den im kech imself an se, ‘Bot di man dem we wok fi mi faada av muor fuud dan we dem kyan nyam an mi de ya a ded fi onggri! 18Mi a go a mi faada go tel im se: Dadi, mi du rang gens Gad an mi du yu rang tu, 19mi no gud fi bi yu pikni agen, bot mek mi wok fi yu.’ 20So im get op an go a im faada. Im did stil faar fram im yaad wen im faada si im an fiil sari fi im. Im faada ron go og im op an kis im.\n21“Di pikni se tu im faada se, ‘Dadi, mi du rang gens Gad an mi du yu rang tu. Mi no gud fi bi yu pikni agen.’\n22“Bot di faada tel im sorvant se, ‘Mikies! Kyari di bes kluoz kom put aan pan im. Put wan ring pan im fingga an shuuz pan im fut. 23Bring di kyaaf we mi a fatn kom kil it. Mek wi nyam, daans an praans. 24Mi pikni did ded bot im kom bak alaiv. Im did laas bot mi get im bak.’ So dem staat fi daans an praans.\n25“Di biga bwai pikini did de a grong. Wen im riich nier di ous, im ier myuuzik a plie. 26So im kaal wan a di sorvant dem an aks im a wa gwaan. 27Im tel im se ‘No yu breda kom uom an yu faada kil di kyaaf we im did a fatn, kaaz im kom uom sief an soun.’\n28“Di biga breda did so beks, im wudn go iina di ous. So im faada go out go beg im fi kom iin. 29Bot im se tu im faada se, ‘Aal dem ier ya mi wok laka sliev fi yu an mi du evriting we yu tel mi fi du. Bot aal dem taim de no iivn wan dege-dege yong guot yu no gi mi fi selibriet wid mi fren dem. 30Bot az da pikni de, we wies aal we yu gi im a bai uman, kom uom, yu kil yu bes kyaaf fi'im!’\n31“Di faada se, ‘Pikni, yu aalwiez de ya wid mi, an evriting we mi av a fi yu uon. 32Bot wi did so glad wi did afi daans an praans, kaaz yu breda we did ded an kom bak alaiv, kom bak uom. Im did laas bot wi get im bak.’ ”\nContinue to Luuk 16 »


Frejrik Shuopah - Wikipidia\nBaan: 1 Maach 1810\nDed: 17 Aktuoba 1849\nFrejrik Shuopah adawaiz nuo az Frédéric Chopin, 1 Maach 1810 – 17 Aktuoba 1849, wena kompuoza ah voerchuoso pianis a di Yuropiian Ruomantik piiriad. Ih wel rigyaad az di grietis Puolish kompuoza, ah wan a di grietis tuon puoyt ina myuuzik.\nShuopah baan ina di vilij a Żelazowa Wola, ina di Dochi a Waarsaa, tu ih Puolish mada ah French-expiechriet faada, ah ina ih hoerli laif ih rigyaad az chail-pradiji pianis. Ina Novemba 1830, a hiej tuenti, ih go a farin; afta di sopreshan a di Puolish Novemba Opraizn a 1830–1831, ih ton wan a di nof expiechriet a di Puolish "Griet Emigrieshan."\nA Paris, Shuopah mek a komfatebl libm az kompuoza ah piano tiicha, siem taim im a-gi wan-ah-tuu poblik pofaamans. Duo im a haadent Puolish piechriat, ina Frans ih yuuz di French voerjan a ih niemdem ah hivenchual, fi avaid afi rilai pah hImpiirial Roshan dakiument, ton French sitizn. Afta bad-lokid ruomantik invalvment wid sohn Puolish uman, frah 1837 tu 1847 ih de ina wan piis a torbiulent rilieshanship wid di French raita Jaaj San (Aurore Dudevant). Aazwie ina friel elt, ih ded a Paris ina 1849, a di iej a toti-nain, frah kranik pulmaneri tiubakulosis.\nShuopah hextant kompozishandem rait praimeri fi di piano az suolo inschrument. Duo deh teknikali dimaandin, ih stail emfasaiz nuans ah hexpresiv dep. Shuopah hinvent myuuzikal faam laka di balaad ah ih weh rispans fi mieja hinovieshan ina faam laka piano sonaata, waals, naktoern, etyuud, impramtyuu ah priilyuud. Ih wokdem a fongdieshan ah maastapiis a Ruomantisizim ina 19t-senchri klasikal myuuzik.\nWikimedia Commons ab midia rilietid tu: Frejrik Shuopah.\nRichriiv frahn "https://jam.wikipedia.org/w/index.php?title=Frejrik_Shuopah&oldid=15412"\nLast edited on 15 Julai 2016, at 08:20\nDis piej laas madifai pahn 15 Julai 2016, a 08:20


Igor Stravinsky - Wikipidia\nIgor Fyodorovich Stravinsky.\nIgor Fyodorovich Stravinsky, nuo az Iiguor Schravinski (17 Juun 1882 – 6 Iepril 1971) wehna Roshan-baan kompuoza, uu nof piipl kansida fi bi di muos influenshal kompuoza a 20t senchri myuuzik. Im a di kwintisenshal kazmopalitan Roshan niem bai Time magazine az wan a di 100 muos influenshal smadi a di senchri. Pan tap a di rekanishan ihn risiiv fiihn kampozishandem, ihn alzwel achiiv fiem az pianis ahn kandokta, aafn a di primier a ihn wokdem.\nSchravinski kampozishanal kiarier wehn nuotobl fii stailistik daivorsiti. Ihn fos achiiv intanashinal fiem wid chrii bale komishan bai di himprisario Sergei Diaghilev ahn pofaam bai Diaghilev Ballets Russes (Roshan Baledem): L'Oiseau de feu ("Di Fayabod") (1910), Petrushka (1911/1947), ahn Le Sacre du printemps ("Di Rait a Spring") (1913). Di Rait, provuok rayat weni primier, ahn chransfaam di wie ou sobsikwent kompuoza tingk bout ridmik schrokcha, ahn wehn muosli rispans fi Schravinski henjuorin repitieshan az myuuzikal revaluushaneri, a-push di bongjri a myuuzikal dizain.\nAfta dis fos Roshan fiez Schravinski ton tu nioklasisizam ina di 1920dem. Di wok frahn disya piiriad ten fi mek yuus a chradishanal myuuzikal faam (concerto grosso, fiuug, simfani), nof taim kansiil vien a hintens imuoshan biniit sorfis apierans a ditachment ar asteriti, ahn aafn pie chribiut tu di myuuzik a horlia maasta, fi hegzampl J. S. Bach ahn Tchaikovsky.\nIna di 1950dem ihn adap siirial prosiija, ahn yuuz di niuu tekniik uoba hihn laas twenti ier. Schravinski kampozishan a dis piiriad shier chriet wid aal a ihn horlia houtput: ridmik enaji, di kanschrokshan a hextenout meladik aidie out a fiuu tuu, ar chrii, nuot seldem, ahn klariti a faam, a hinschrumentieshan, ahn a hotarans.\nIhn alzwel poblish wahn nomba a buk chruuhout ihn kiarier, almuos alzwie wid di ied a kalaborieta, somtaim ihn no gi dem kredit. Ina ihn 1936 aatobayagrafi, Chronicles of My Life (Kronikl a Mi Laif), rait wid di elp a Alexis Roland-Manuel, Schravinski hinkluud ihn hinfamos stietment se "music is, by its very nature, essentially powerless to express anything at all." Wid Roland-Manuel ahn Pierre Souvtchinsky ihn rait ihn 1939–40 Harvard University Charles Eliot Norton Lectures, ush ihn diliba ina French ahn lieta kalek aanda di taikl Poétique musicale ina 1942 (chransliet ina 1947 az Poetics of Music). Sebral intaviuu we ihn gi Robert Craft publish afta az Conversations with Igor Stravinsky. Dehn kalaboriet pahn faib forda valiuum uoba di fala'in deked.\nDi las' time da page yah change a 19:17 pon 29 October 2019.


Luuk 5 | Bible.is\n1Wan die, Jiizas did tan op a liek Genesaret an piipl did a kroud roun im fi lisn we Gad wod se. 2Wen im luk im si tuu buot pan di lieksaid. Di fishaman dem did lef dem de an did a wash dem net. 3So Jiizas go iina Saiman buot, an aks im fi kyari di buot go out likl muo iina di waata. Den Jiizas sidong an tiich di piipl dem.\n4Afta Jiizas don taak, im se tu Saiman, “Go out iina diip waata, an chuo out di net fi kech fish.”\n5Saiman ansa, “Tiicha, wi wok aad uol nait an wi no kech notn. Bot sins yu se so, mi wi du wa yu se.”\n6Wen di fishaman dem we did a wok wid Saiman du we Jiizas se, dem kech so moch fish dem net staat bos op. 7So di fishaman dem kaal dem brejrin dem iina di ada buot fi kom elp dem, an di tuu buot dem ful so til dem staat singk.\n8Wen taim Saiman Piita si aal a dis, im jrap dong a Jiizas fut an se, “Kip we fram mi Laad kaaz mi a wan man we du nof rang!” 9Saiman an aal a di man dem we did de de wid im shak wen dem si di iip a fish we dem kech. 10Tuu a Saiman brejrin dem we did fraitn tu, a Jiemz an Jan, Zebidii bwai dem. Den Jiizas se tu Saiman, “No fried, fram nou aan, yu naa go kech fish, yu ago kech piipl.” 11So dem pul dem buot pan di lieksaid, lef evriting an fala Jiizas.\n12Wan taim wen Jiizas did iina wan toun, wan man kom tu im we av wan siknis we mek im skin fasi-fasi. Wen im si Jiizas, im go dong pan im nii, put im fies a grong an beg im se, “Laad, ef yu waahn fi kyuor mi an mek mi kliin, yu av di powa fi dwi'it.”\n13Jiizas put out im an toch di man an se “Mi waahn yu fi get kliin. Gwaan yu beta nou!” An siem taim di man skin get beta.\n14Jiizas tel im no fi tel nobadi, im se “Jos gwaan go shuo yuself tu di priis an kyari di sakrifais we Muoziz Laa se yu fi gi wen yu skin get beta. Dat wi shuo evribadi se yu get kliin.”\n15Bot nyuuz bout Jiizas pred muo, an kroud an kroud a piipl kom fi ier im an fi get kyuor fram dem siknis. 16Bot uol iip a taim Jiizas go we a wan plies we im kuda tan bai imself an prie.\n17Wan die wen Jiizas did a tiich, som Farisii an som a di Laa tiicha dem did sidong a lisn tu im. Dem kom fram evri dischrik iina Gyalalii, Judiya an Jeruusilem. Pan da die de Gad gi Jiizas di powa fi mek di sik piipl dem beta. 18Jiizas did a tiich wen som man kom de wid dem kripl fren pan wan chrecha. Dem chrai fi kyari im iina di ous, fi put im infronta Jiizas. 19Sieka di kroud, dem kudn du it, so dem klaim op pan di ous tap an let im dong chuu di ruuf. Dem put im rait iina di migl a di kroud, infronta Jiizas.\n20Wen Jiizas si ou dem biliiv iina im, im tel di kripl man se, “Fren, mi paadn yu fram aal a yu sin dem.”\n21Di Farisii an di Laa tiicha dem staat se tu demself se, “A uu im tingk im bi, kom a disrispek Gad! No Gad wan kyan paadn sin?”\n22Jiizas did nuo wa dem did a tingk an so im aks dem, “Wa mek unu tingk dem sitn de iina unu aat? 23Wich wan iiziya, fi se, ‘Mi paadn yu sin dem,’ ar, ‘Get op an waak?’ 24Bot fi mek unu nuo, mi ago shuo unu se di Man we Gad Pik av di rait an di powa fi paadn sin pan ort,” so Jiizas se tu di kripl man se, “Git op, tek op yu chrecha an go a yu yaad.” 25Siem taim, di kripl man tan op infronta dem, pik op im chrecha, an ed fi im yaad a gi Gad di priez. 26Evribadi fraitn bout wa dem si an staat fi priez Gad. Dem se, “Wi si som big mirikl tide.”\n27Afta Jiizas mek di man beta, im lef di toun an im si wan taks kalekta niem Liivai, a sidong a di staal we im kalek taks. Jiizas se tu im, “Fala mi.” 28An Liivai get op, lef evriting an fala Jiizas.\n29Den Liivai chuo wan big dina fi Jiizas iina im ous, an wan big kroud a taks kalekta an ada piipl did a nyam wid dem roun di tiebl. 30Bot di Farisii an di Laa tiicha dem, komplien tu Jiizas speshal falara dem se, “Wa mek unu a nyam an jringk wid di taks kalekta an rang-duwa dem?”\n31Jiizas ansa dem an se, “Piipl we no sik no niid no dakta, a onggl sik piipl niid dakta. 32Mi no kom ya fi tel piipl we du rait fi ton fram dem sin, a piipl we du rang mi kom ya fa.”\n33Dem tel Jiizas se, “Uol iip a taim, Jan falara dem kip we fram fuud an prie. Di Farisii falara dem dwi'it tu. Bot fi yu dem a nyam an jringk.”\n34Jiizas ansa dem bak se, “Yu tingk se di piipl dem we di braidgruum invait a im wedn fi kip we fram fuud wen im mongks dem? 35Di taim ago kom wen di braidgruum a go gaan fram dem. A da taim de, dem wi kip we fram fuud.”\n36Den Jiizas tel dem se, “Nobadi no tier nyuu kluoz fi pach op uol kluoz, kaaz di pach fram di nyuu wan naa go mach di uol wan. 37Nobadi no put nyuu wain iina uol wain bakl. Kaaz di nyuu wain wi bos op di bakl, an di wain a go dash we. 38Nyuu wain mos put iina nyuu bakl. 39An nobadi, afta dem jringk uol wain, no waahn nyuu wain, kaaz dem se, ‘Di uol wan beta.’ ”\nContinue to Luuk 6 »


Jan 11 | Bible.is\n1Nou, yu did av wan sik man niem Lazaros. Lazaros did liv a Betani, di sed plies Mieri an ar sista, Maata, did liv. 2(A da Mieri ya did chuo porfyuum ail pan di Laad an waip aaf im fut dem wid ar ier. A fi ar breda Lazaros did sik.) 3So di sista dem sen mesij tu Jiizas se, “Laad, di sumadi we yu lov sik.”\n4Wen Jiizas ier bout it, im se, “Nobadi naa go ded sieka da siknis ya. It gweehn kaaz piipl fi big op Gad. An dem ago big op di Man we Gad Pik sieka it tu.” 5(Nou Jiizas did lov Maata, ar sista an Lazaros.) 6Bot wen im ier se Lazaros did sik, im tan wich paat im did de fi tuu muo die. 7Afta dat, im se tu im falara dem se, “Kom mek wi go bak a Judiya.”\n8“Bot Tiicha,” dem se, “no jos di ada die di Juu dem did a chrai fi stuon yu kil yu, an yu a go bak de?”\n9Jiizas ansa dem se, “No twelv owa iina wan die? Sumadi we waak a die no faal dong, kaa im av di son fi mek dem si. 10Bot ef sumadi waak a nait, im bok op an chrip uova, kaa im no av no lait iina im fi mek im si.”\n11Afta im se so, im tel dem se, “Wi fren Lazaros jrap asliip; bot mi ago wiek im op.”\n12So im falara dem se tu im se, “Laad, ef im jrap asliip, im get beta.” 13(Nou, Jiizas did a taak bout ou Lazaros did ded, bot im falara dem did tingk se im miin Lazaros did jos a sliip.)\n14So im tel dem we im miin plien an chriet, im se, “Lazaros ded, 15an fi fu'unu siek, mi glad mi neehn de de, so unu kyan get fi biliiv iina mi nou. Kom mek wi go wich paat im de.”\n16Den Tamas — uufa pet niem a did “Twin” — se tu di res a Jiizas falara dem se, “Kom mek di uol a wi go wid im, so wi kyan ded wid im.”\n17Wen Jiizas riich, im fain se Lazaros did don iina di griev fi fuo die. 18(Betani did de les dan tuu mail fram Jeruusilem, 19an nof a di Juu dem kom fram Jeruusilem said did kom fi osh Maata an Mieri an mek dem fiil beta kaa dem breda did ded.) 20Nou, wen Maata ier se Jiizas did a kom, shi go fi miit im, bot Mieri tan bak a di yaad.\n21“Laad,” Maata se tu Jiizas, “ef yu did de ya, mi breda wudn ded. 22Bot mi nuo se iivn nou Gad wi gi yu eniting yu aks im fa.”\n23Jiizas se tu ar se, “Yu breda ago kom bak alaiv.”\n24So Maata ansa im an se, “Mi nuo im gweehn kom bak alaiv pan di die wen di worl en an piipl kom bak alaiv.”\n25Den Jiizas se tu ar se, “Mi a di wan we mek piipl kom bak alaiv; a mi mek piipl liv. Enibadi we biliiv iina mi ago liv, aal ef dem ded. 26An dem we alaiv an biliiv iina mi, dem naa go ded. Yu biliiv dis ya?”\n27“Yes, Laad,” shi se, “mi biliiv se yu a di Krais, yu a Gad Bwai Pikni we kom iina di worl.”\n28Afta Maata se dis ya, shi go we go kaal Mieri ar sista wan said an tel ar se, “Di Tiicha de ya, an im a aks fi yu.”\n29Wen Mieri ier dis ya, shi get op faas faas an go wich paat Jiizas did de. 30(Nou Jiizas neehn riich iina di toun yet; im did de a di siem plies wich paat Maata did miit im.) 31Wen di Juu dem fram Jeruusilem we did iina di ous a osh Mieri si ou shi get op faas an go we, dem fala baka ar, kaa dem did fiil se shi did a go a di griev go baal fi ar breda.\n32Wen Mieri kech we paat Jiizas did de, shi jrap arself a im fut an se, “Laad, ef yu did onggl de ya, mi breda wudn ded.”\n33Wen Jiizas si ar a ala an a baal, an si di Juu dem we did kom wid ar a baal tu, im aat muuv. 34“Wich paat unu put im?” Jiizas aks dem. “Kom, Laad, kom an si,” dem se tu im.\n36Den di Juu dem se, “Ku de, unu si umoch im did lov im!” 37Bot som a dem se, “Da man ya mek di blain man kyan si. So, im kudn du sopm fi mek Lazaros no ded?”\n38Wa Jiizas si toch im aat wan muo taim, an im go wich paat di griev did de. (Nou, di griev a did wan kiev wid wan stuon infronta it.)\n39“Tek we di stuon,” Jiizas se. “Bot Laad,” di ded man sista, Maata, se, “bai nou di plies mos smel bad bad, kaaz a fuo die im iin de fa.”\n40Den Jiizas se, “Duohn mi tel yu se ef yu biliiv, yu wuda si ou Gad big an powaful?”\n41So dem muuv we di stuon. Den Jiizas luk op iina di skai an se, “Faada, mi tangk yu fi lisn mi. 42Mi nuo se yu eva lisn tu mi, bot mi a se dem sitn ya fi di sieka di kroud a piipl we de ya-so, so dat dem kyan biliiv se a yu sen mi kom.”\n43Afta wen Jiizas don se dat, im baal out loud loud se, “Lazaros, kum out!” 44Di ded man kom out wid im an an fut dem tai op wid piis piis a klaat. Piis a klaat did rap roun im fies. Den Jiizas se tu dem se, “Tek di griev kluoz aafa im an mek im gwaan.”\n45So nou, nof a di Juu dem we did kom luk fi Mieri biliiv iina Jiizas wen dem si we im du. 46Bot som a dem go tu di Farisii dem an tel dem we Jiizas du. 47Den di ed priis dem an di Farisii dem kaal wan miitn fi di liida dem. “Wa wi a du?” dem aks. “Kaa da man ya a wok som powaful mirikl? 48Ef wi mek im gwaan siem wie, evribadi ago biliiv iina im, an di Ruoman ruula dem ago kom an tek we Gad ous fram wi an ron wi piipl dem fram outa wi konchri.”\n49Den wan a di liida dem we niem Kaiyafas, an we did a di liida fi di priis dem da ier de, taak op an se, “Unu no nuo a ting!” 50Unu no si se it beta fi wan man ded fi di piipl dem dan fi mek di uol konchri ded aaf?”\n51(Nou, Kaiyafas neehn se dat pan im uon so, bot chuu im did a di liida fi di priis dem da ier de, im se Jiizas wuda ded fi di Juu piipl dem bifuor it iivn apm. 52Bot no fi dem wan, bot fi mek aal a Gad pikni dem we skyata skyata aal uova di plies kom tugeda iina wan.) 53So fram da die de, dem mek plan wid dem wan aneda fi kil Jiizas. 54Sieka dat nou, Jiizas kip we fram di Juu piipl dem we kom fram Judiya. Im lef go a wan plies nier di dezot, wan toun niem Iifriem. An im tan de wid im falara dem.\n55Wen a did nieli taim fi di Juu piipl dem Paasuova Alidie, uol iip a dem lef konchri an go op a Jeruusilem so dem kuda get demself kliin an redi fi di alidie. 56Dem did a luk aad fi Jiizas, an did a se tu dem wan aneda wen dem did a tan op iina Gad ous se, “Wa yu tingk? Yu tingk se im naa kom a Paasuova?” 57(Nou, di ed priis dem an di Farisii dem did gi out aada se ef nobadi fain out we Jiizas de, dem fi tel dem so dem kyan get fi lak im op.)\nContinue to Jan 12 »


Revilieshan 22 | Bible.is\n1Den di ienjel shuo mi di riva wid di waata we gi laif. Di waata did a kom fram Gad an di Biebi Shiip chuon. Di waata did so klier it luk laik kristal. 2Di waata did a ron dong di migl a di siti mien ruod. Pan di tuu saida di riva, di chrii we gi laif did a gruo. Di chrii bier fruut twelv taim fi di ier — wan taim fi evri mont a di ier. Di piipl iina di worl yuuz di liif dem fi mek dem beta wen dem sik. 3Notn ar nobadi we Gad no aksep kyaahn go iina di siti. Gad an di Biebi Shiip chuon a go iina di siti an Gad piipl ago worship im. 4Dem ago si Gad fies tu fies, an im niem ago rait pan dem farid. 5No muo nait naa go kom iina di siti, so Gad piipl dem naa go niid no lamp lait nar no son lait, kaaz di Laad Gad brait brait lait ago lait op di siti. An Gad piipl ago ruul fi eva an eva. 6Di ienjel tel mi se, “Aal a dem sitn ya we mi a tel yu chuu an evribadi kyan biliiv dem. Di Laad, di Gad we gi'im Spirit tu im prafit dem fi priich im wod, sen im ienjel kom shuo im sorvant di sitn dem we suun apm.”\n7Jiizas se, “Lisn, aal a unu, mi suun kom! Unu si enibadi we du aal we rait dong iina da buk ya bout wa ago apm nou an wa ago apm lieta, a dem wel api.”\n8A mi, Jan, we ier an rait dong dem sitn ya. An wen mi did ier an si dem sitn de, mi fling dong miself a di ienjel fut we did a shuo mi di sitn dem. Mi did bout fi worship im, 9bot di ienjel se tu mi, “No, no du dat! Mi a wan sorvant jos laik yu an yu breda — di prafit dem, an aal uu du we rait dong iina da buk ya. A Gad yu fi worship!”\n10“Di sitn dem we bout fi apm nou, an di sitn dem we ago apm lieta we rait dong iina da buk ya, no aid dem fram piipl, kaaz di taim suun kom fi aal a dem apm. 11So, di piipl dem we a du rang mos gwaan du rang. Di piipl dem we a du aal kaina naasinis mos gwaan du dem naasinis. Di piipl dem we a liv rait mos gwaan liv rait, an di piipl dem we a kip demself kliin mos gwaan kip demself kliin.”\n12“Lisn, aal a unu, mi suun kom! An wen mi kom mi ago ponish di piipl dem we du rang, an mi ago gi di piipl dem we a liv rait wa mi did se mi wuda gi dem. Evribadi ago get wa dem fi get bies pan wa dem du. 13Mi a di leta Ie an mi a di leta Zed. Evriting staat wid mi, an evriting en wid mi..\n14“Di wan dem we wash dem lang jakit a dem api, kaaz a dem ago get di rait fi go iina di siti an fi iit fruut fram di chrii we gi laif. 15Bot di piipl dem we mek demself doti wid aal kaina naasinis kyaahn go iina di siti: piipl we wok obiya, du aal kaina seks sin, kil piipl, worship faalz gad, an piipl we lov fi tel lai, non a dem kyaahn go iina di siti.\n16“A mi, Jiizas, sen mi ienjel kom tel yu dem sitn ya fi tel di choch dem. Mi a di wan we kom fram King Dievid fambili — Mi a di wan we komiin laik di brait staar we shain wen di son a kom op a maanin taim.”\n17Di Spirit an di braid se, “Kum Laad Jiizas!” An aal uu ier wa de iina da buk ya, se, “Kum Laad Jiizas!” Aal uu fa chuot jrai an we waahn waata fi jringk, kom kom tek di frii waata we gi laif.\n18Mi a waan enibadi we ier di sitn dem we rait dong iina da buk ya bout wa ago apm. Mi a waan unu, ef nobadi ad notn, Gad ago mek dem go chuu di sevn torbl sitn dem we rait dong iina da buk ya. 19An ef enibadi tek we eni paat a di mesij we iina da buk ya bout we Gad se ago apm, Gad ago tek we fi dem rait fi iit non a di fruut fram di chrii we gi laif an im rait fi liv iina di uoli siti, we rait dong iina da buk ya.\n20Jiizas, di wan we tel wi dem sitn ya, im se, “Ye, mi suun kom.” Iemen! Kom Laad Jiizas!\n21Mi prie se di Laad Jiizas wi shuo aal a im piipl lov iivn duo wi no dizorv. Iemen!


2 Timoti 1 | Bible.is\n2 Timoti 1\n1Timoti, dis a Paal, Jiizas Krais apasl. Gad pik mi fi bi Jiizas apasl an sen mi fi go tel evribadi bout di laif we Gad pramis fi gi wi ef wi biliiv iina Krais Jiizas.\n2Timoti, yu komiin laik mi uona pikni we mi lov, mi prie se Faada Gad an wi Laad Jiizas Krais wi shuo yu lov iivn duo wi no dizorv it, mi prie tu se im wi gud an kain tu yu an gi yu piis iina yu aat.\n3Evri taim mi prie tu Gad mi memba yu an gi Gad tangks fi yu. Mi prie tu Gad jos laik ou mi granfaada an fi im faada an fi im faada faada dem yuus tu prie, an mi kanchens no bada mi. 4Mi memba ou yu did baal an it mek mi waahn fi si yu. Kaaz mi nuo se ef mi si yu mi wuda api. 5Mi memba ou yu chos iina Gad nof nof. Jos laik ou yu mada Yuunis an yu granmada Lai did biliiv iina Gad an did chos iina im nof nof tu. Mi shuor se jos laik dem yu biliiv an chos iina Gad nof nof tu. 6Sieka dat yu mos mek shuor se yu gwaan yuuz di gif we Gad gi yu wen mi did put mi an dem pan yu an prie. 7Kaaz di spirit we Gad gi wi, neva mek wi friedi-friedi. Gad spirit gi wi powa, lov an mek wi kyan kanchuol wiself.\n8So no shiem fi tel di piipl dem bout Gad. No shiem fi se yu nuo mi niida, jos chuu dem fling mi iina jiel kaaz mi sorv Gad. Yuuz di powa we Gad gi yu. Sofa wid mi an gwaan tel di piipl bout Gad. 9Gad siev wi an pik wi fi bi im piipl. A no kaaz a notn we wi du mek im du dat. Gad pik wi kaaz im did plan fi gud an kain tu wi. Wie bifuo taim im di plan fi shuo wi lov an sen Krais Jiizas fi siev wi. 10Nou Jiizas Krais wi sievya shuo wi ou im kain wen im kom an mek it so dat wi kyaahn ded. Im tiich di Gud Nyuuz so dat wi kuda andastan wa it miin fi liv fi eva. 11A da siem Gud Nyuuz de Gad se mi fi tiich. Im mek mi wan a Jiizas apasl dem so mi kuda tel di piipl dem di Gud Nyuuz. 12A kaaz mi tiich di Gud Nyuuz mek mi a sofa nou. Bot iivn duo mi iina prizn mi no shiem, kaaz mi nuo uu mi biliiv iina. An mi nuo se im wi kip sief aal a di sitn dem we im chos mi wid til di die Gad kom fi joj wi.\n13Yu si di sitn dem we mi tiich, tek kier an fala dem, no tiich notn difrant. Yu fi du dis wid di sitn dem we wi biliiv an we Jiizas Krais gi wi an wid di lov we im gi wi tu. 14Gyaad di sitn dem we Gad gi yu fi tiich. Gyaad dem wid di elp a di Uoli Spirit we liv iina yu. 15Yu nuo se evribadi roun a Iezha said ton dem bak pan mi, aal di wan Fijilos an di wan Ormajinis. 16Mi prie se Gad wi gud an kain tu Onisiforos an im fambili. Kaaz im neva shiem fi kom luk fi mi iina jiel an fi mek mi aat api. 17Wen im riich a Ruom im luk fi mi aad aad an neva tap til im fain mi. 18Mi prie se pan di die Gad kom bak fi joj di worl dat im wi gud an kain tu Onisiforos. Yu nuo se im did elp mi nof nof wen mi did iina Efisos.\nContinue to 2 Timoti 2 »


Matyu 5 | Bible.is\n1Wen Jiizas si di kroud a piipl dem, im go op pan di mountn go sidong, an im falara dem kom tu im. 2Im uopm op im mout an staat fi tiich dem. A dis im se: 3“Aal a unu we nuo se unu niid Gad iina evri wie, Gad bles unu, kaa di gud sitn dem we Gad gi wen im ruul piipl laif iina evri wie, a unu ago get dem. 4Aal a uu a baal nou, Gad bles dem, kaaz di taim ago kom wen Gad ago osh dem an mek dem api agen. 5Aal a uu ombl demself, Gad bles dem, kaa yu si di ort, a dem piipl de a ago kom get it. 6Uu waahn du wa rait iina Gad yai so bad, dat it komiin laik se a ded dem a ded fi onggri an dem chuot jrai laik se dem no jringk waata ou lang, Gad bles unu, kaa unu ago get unu beliful 7Unu we paadn piipl, Gad bles unu, kaaz im ago paadn unu tu. 8Aal a uu onggl waahn fi du di sitn dem we mek Gad api, Gad bles unu, kaaz wan die, wan die, unu ago get fi si Gad. 9Gad bles aal a uu elp piipl fi liv iina piis, kaaz a piipl laik dem de Gad ago kaal fi im pikni dem. 10Di piipl dem we ada piipl mek sofa jos kaaz dem liv ou Gad waahn piipl fi liv, Gad bles unu, kaa di gud sitn dem we Gad gi wen im ron piipl laif ou im waahn ron it, a dem sitn de unu ago get.\n11Gad bles unu wen piipl shiem unu, wen dem mek unu sofa an wen dem se aal kaina wikid sitn bout unu we no chuu — bot se it jos kaaz unu fala mi.\n12Mek unuself api wen dem sitn de apm tu unu; jomp op an dong wid jai iina unu aat, kaa nof gud sitn pudong iina evn fi unu. A siem so dem yuus tu chriit Gad prafit dem we did de ya bifuo unu kom.\n13“Unu a laik saalt fi di uol worl yu no. Bot ef di ties gaan out a di saalt, ou it fi ties bak laik saalt? It no wot notn nou. It fi jos dash we an tep tep op pan.\n14“Unu a laik lait we di uol worl niid. Wan siti we de pan di il tap, it kyaahn aid. 15Nobadi no lait lamp an kova it op anda wan boul — nuo sa. Lamp pudong we it kyan lait op di uol ous. 16A siem so unu fi shain unu lait mek evribadi si, da wie de dem kyan si di gud sitn we unu du an big op unu Faada we de a evn.\n17“No bada tingk se mi kom ya fi mash op we di Laa tiich an we di prafit dem did tiich, an se dem sitn de naa no yuus agen. A no dat mi kom ya fa, az a matarafak, a kom mi kom ya fi mek di uol a dem kom chuu. 18Mek mi tel unu dis, an a chuu sitn mi a taak: evn an ort wuda afi mash op fos bifuo di liklis leta we mek op di Laa, ar iivn wan piis a wan a di leta dem, no miin notn agen. An bifuo dat kyan gwaan, evriting we fi apm, afi apm fos. 19So ier mi nou, enibadi we brok dong tu di liklis Laa, an go tiich piipl se di Laa no mata an mek dem brok it tu, out a aal di piipl dem we Gad ruul uova, da sumadi de naa go mata so moch iina Gad yai. Bot enibadi we lisn di Laa an du wa it se, an tiich piipl fi du dat tu, dem ago get tap-a-tap pozishan iina Gad kindom. 20Mek mi tel unu sopm, ef unu no du di sitn dem we Gad waahn muo dan di Laa tiicha an di Farisii dem, unu kyaahn ton wan a di piipl dem we Gad ruul uova.\n21“Unu nuo se dem wehn tel unu faada faada dem se, ‘No kil nobadi’ an ‘nobadi we kil nobadi, dem ago go a kuot ous an di joj ago se dem gilti an rait dem aaf.’ 22Bot ier wa mi a se, jos beks wid unu breda ar unu sista, an unu afi go a kuot, an di joj ago se unu gilti an rait unu aaf! An enibadi we shiem dem breda ar sista an tel dem ou dem woklis an dem sitn de, unu ago afi go a di tap-a-tap joj dem, an enibadi we kaal dem breda ar sista wan woklis gud fi notn fuul — el faiya ago riich dem.\n23“So ier mi den, ef unu a go a di alta go gi unu aafrin an unu memba se unu breda ar sista beks wid unu bout sitn, 24unu fi lef unu aafrin a di alta — no gi it op yet. Go mek it op wid unu breda ar sista fos an den kom bak kom gi unu aafrin.\n25“Ef sumadi de kyari yu go kuot, sekl unu aagiment pan di wie, sekl it faas faas, ar di sumadi maita an yu uova gi di joj, an di joj an yu uova gi di poliis an di poliis wi go lak yu op iina prizn. 26Mi a tel yu dis, yu naa go kyan kom out til yu pie op evri laas sent.\n27“Unu did ier se Gad se, ‘No sliip wid nobadi yu no marid tu.’ 28Bot ier wa mi a tel unu se, unu jos waahn luk pan wan uman we unu no marid tu an waahn ar badi, an a sliip unu don sliip wid ar aredi iina unu aat. 29Ef unu rait yai a mek unu sin, tier it out an dash it we! Aftaraal it beta fi luuz onggl wan badi paat, dan di wol a di badi get fling dong a el. 30Ef unu rait an mek unu sin, chap it aaf man an dash it we! Aftaraal it beta fi luuz onggl wan badi paat, dan di wol badi get fling dong a el.\n31“It rait dong se, ‘Eni man we lef dem waif fi gi ar di piepa we shuo se dem no marid agen.’ 32Bot ier wa mi a se: eni man we brok op wid im waif, an a no laik se shi did a kip man wid im ar a gwaan wid no ada seks sin, ef da uman de go marid wan neks man, a di fos ozban wuda mek shi a liv iina sin kaa nou shi wudaana sliip wid wan neks man. An di man we marid da uman de afta ar ozban lef ar, im a liv iina sin tu, kaa im a sliip wid wan neks man waif.\n33“Unu nuo se dem did tel unu faada faada dis tu, ‘Wen unu gi unu wod an swier se unu ago du sitn, unu no fi brok unu pramis, bot go du di sitn dem we unu tel di Laad se unu ago du.’ 34Bot a dis mi a tel unu se, unu no fi swier at aal at aal. No bada swier an kaal pan evn fi shuo se wa unu a se a chuu, kaaz a evn Gad tan an ruul fram. 35An no bada swier an kaal pan ort niida, kaa ort a laik wan stuul we Gad put op im fut pan; no kaal pan Jeruusilem tu kaa dat a fi Gad siti, an im a di bigis king. 36No bada swier an kaal pan unuself, kaa non a unu kyaahn mek no iivn wan schraan a ier blak ar wait. 37Ef a ‘yes’ unu a se, se ‘yes’ an don, ef a ‘nuo’ — den se ‘nuo’ an don. Ef unu put notn muo pan dat, a sieka di Wikid Wan.\n38“Unu did ier se Gad se, ‘Ef sumadi juk out yu yai, yu kyan juk out fi dem uon, an ef dem lik out yu tiit, yu kyan tomp out bak fi dem uon.’ 39Bot ier wa mi a tel unu se, di piipl dem we du aal saat a wikidnis tu unu, lou dem mek dem gwaan. Ef sumadi baks unu kraas unu fies, pan di rait an said, ton di neks said gi dem. 40An ef nobadi waahn kyari unu go kuot fi tek unu shot, gi dem yu jakit tu. 41An ef nobadi fuos unu fi kyari dem bag fi wan mail, unu fi kyari it fi aal tuu mail. 42Sumadi beg unu sitn, gi dem, an no ton unu bak pan di piipl dem we waahn baro sitn fram unu.\n43“Unu did ier se Muoziz did rait se, ‘Lov unu nieba’ an ‘Iet unu enimi.’ 44Bot dis a wa mi a se, lov unu enimi dem an prie fi di piipl dem we chriit unu bad an mek unu sofa. 45Wen unu du dat, unu wi komiin jos laik unu Faada we de a evn. Yu si ou im mek di son raiz op an shain pan wikid piipl an gud piipl? An a siem so im mek rien faal pan piipl we du wa rait iina im yai an di wan dem we no lisn wa im se. 46Aftaraal, ef unu onggl lov di piipl dem we lov unu, wa unu ago get out a dat? 47An ef unu onggl tel fu'unu piipl dem oudi, a wa unu wuda du so we nobadi els no du? Iihn? Dong tu di rang-duwa du dat tu, no chuu? 48So ier mi nou, unu no fi gud onggl som taim an onggl tu som piipl; nobadi no fi av notn bad fi se bout unu, tan jos laik unu faada we iina evn — im gud aal di wail, tu evribadi, an nobadi kyaahn se notn bad bout im an a taak chuut.”\nContinue to Matyu 6 »


Joermani - Wikipidia\n(Bounce offa Jormani)\nFedaral Ripoblik a Joermani\nOfishal langwij: Joerman\n• Prezident: Frank-Walter Steinmeier\n• : Angela Merkel\nIeria: 357 168 km²\nPapilieshan: 82 521 653 (2016)\nKoransi: Euro (EUR)\nKaalin kuod: +49\nISO 3166 kuod: 276 / DEU / DE\nIntanet TLD: .de\nJoermani, ofishali di Fedaral Ripoblik a Joermani (Joerman: Bundesrepublik Deutschland), a wah konchri ina wes senchral Yuurop. Ibaada di Nedalanz, Beljiom, Logzimboerg, Frans, Suitsalan, Aschria, Chekia, Puolan, ah Denmaak. Ikompraiz a sixtiin stiet, ah di kiapital a Boerlin. Di ofishal languij a Joerman.\nJuurin di Ruoman piiriad, i eh-inabit bai vierios Joermanik piipl. Lieta, ina di naint ah tent senchri, ibikomps wah senchral paat a di Uoli Ruoman Empaya, we laas tel 1806, wen Napuolian dizalbi. Juurin di naintiint senchri, aal a prezant-die Joermani tek uoba bai Prosha, ah faam ina di Joerman Empaya. Di Joerman Empaya laas tel 1918, wen di Alaidem difiiti ina Wol Waar I. Iton ripoblik frah 1918 tel 1933. Ina 1933, Adalf Itla eh-bikomps di fiura ah meki wah diktietaship. Anda Itla ruul Joermani expani terichri, ah poersikiut di Juudem. Lieta, deh chrai fi extoerminiet di Juudem altugeda ina Di Olokaas. Wen Naatsi Joermani invied Puolan ina 1939, Britn ah Frans diklier waar pah Joermani, ah Wol Waar II taat. Ina di hoerli stiej a di waar, Joermani tek uoba nof a Yuurop, bot ina di hen, iluuz. Afta di war, Joermani hakiupai bai Frans, Britn, di Yunaitid Stiet, ah di Suoviet Yuunian. Di ieria hakiupai bai di Suoviet Yuunion eh-bikomps Iis Joermani, we ena kamiunis, ah di res eh-bikomps Wes Joermani, we dimakratik. Ina 1991, di tuu Joermani dem moerj ina prezant-die Joermani.\nWikimedia Commons ab midia rilietid tu: Joermani.\nDi las' time da page yah change a 20:59 pon 2 March 2021.


1 Korintiyan 12 | Bible.is\n1 Korintiyan 12\n1Nou breda an sista, mi waahn unu fi andastan evriting bout di gif dem we di Uoli Spirit gi. 2Unu nuo se bifuo unu di staat biliiv iina Gad, sopm did jraa unu we an mek unu a fala aal kaina faalz gad we kudn iivn taak. 3So mi waahn unu fi andastan se nobadi we av Gad spirit a liid dem kyan se dat, “Gad joj Jiizas an se im fi ded.” An sumadi kyan onggl se, “Jiizas a Laad” ef dem av di Uoli Spirit a liv iina dem.\n4A nof difrant sitn di Uoli Spirit mek wi kyan du bot wi fi memba se a di siem Spirit mek wi kyan du aal a dem. 5An wi av nof difrant wie fi sorv di Laad bot a di siem Laad di uol a wi a sorv. 6Wen wi a sorv Gad evri wan a wi av di powa fi du sopm bot a di siem Gad gi di uol a wi di powa fi du it. 7Gad gi evribadi sopm fi shuo se di Uoli Spirit riil an im du dat fi wi uon gud an fi di gud a evribadi. 8Gad spirit mek som piipl kyan taak tingz we waiz an ada piipl, Gad spirit mek dem se tingz we ful op a wa Gad waahn piipl fi nuo. 9Gad Spirit mek som piipl kyan biliiv iina Gad nof nof an ada piipl, di Spirit gi dem di powa fi mek sik piipl beta. 10Som piipl, Gad Spirit mek dem kyan wok mirikl. Wan neda set a piipl, di Spirit mek dem kyan priich Gad mesij. Ada piipl di Spirit gi dem di powa fi nuo ef a Gad spirit a mek som piipl kyan du sortn tingz ar ef a som ada spirit a mek dem du it. Di Spirit aal mek som piipl kyan taak iina tongz an a di siem Spirit kaaz ada piipl fi andastan dem. 11Di powa fi du aal a dem sitn de kom fram di siem Spirit an im gi da powa de tu enibadi im waahn gi it tu.\n12Jos laik ou di badi av nof difrant paat, an yu niid aal a dem paat de fi mek op di badi, a siem so Krais Jiizas tan. 13Wen wi did get baptaiz, Gad gi aal a wi im Spirit an so di uol a wi a wan. It no mata ef yu a Juu ar yu a no Juu, ef yu a sliev ar yu frii, Gad gi aal a wi di siem Spirit.\n14Nou wi badi, it no mek op a jos wan paat. A nof difrant paat mek op di badi. 15So ef di fut paat get op an se, “Mi a no di an so mi a no paat a di badi,” notn kyaahn go so, im a stil paat a di badi. 16An ef di iez se, “Mi a no paat a di badi kaaz mi a no di yai,” it rang, it a stil paat a di badi. 17Ef a did yai wan mek op di badi, a wa wi wuda yuuz fi ier? Ef di badi did mek op a iez wan, a wa wi wuda yuuz fi sumel? 18Aal a di paat dem iina di badi, evri wan a dem, Gad put dem de. Im put dem wich paat im waahn dem an im put dem de fi du wa im waahn dem fi du. 19A no wan badi ef a onggl wan paat de de. Ou yu fi av wan badi ef a onggl wan paat yu av? 20So iivn duo yu av nof difrant paat iina di badi, aal a dem kom tugeda fi mek wan badi. 21So den di yai kyaahn go tel di an se, “Mi no niid yu,” siem laik ou di ed kyaahn go tel di fut se, “Mi no niid yu.” 22Az a mata a fak, di paat dem we unu tingk se unu kuda du widout kaaz unu fiil se dem wiik, a dem de paat de unu kyaahn du widout. 23An a di paat dem we wi no tingk wot nof, dem a di wan we wi mek shuor wi tek kier a. An di paat dem we wi no tingk luk gud, wi mek shuor se wi kova dem op gud gud. 24Wi no niid fi du dat fi di paat dem we wi fiil luk gud. Bot Gad put aal a di paat dem tugeda iina di badi an im mek it iina wan wie we mek wi tek gud gud kier a di paat dem we wi no tingk riili impuotant. 25Im mek it da wie de so dat di difrant difrant paat dem iina di badi wi wok tugeda an fi mek shuor se dem tek kier a dem wan aneda. 26Ef wan paat a di badi a sofa, di uol badi a sofa tu. Ef wan paat a di badi fiil gud den di uol badi fiil gud.\n27Nou unu mek op Jiizas Krais badi, evri wan a unu a paat a im badi. 28Evribadi av wan plies iina Gad choch. A di tap tap pozishan yu av di apasl dem. Afta dat yu av di prafit dem, den di tiicha dem, di piipl dem we wok mirikl an piipl we mek sik piipl get beta. Afta dem de piipl de, yu av di piipl dem we lov fi elp ada piipl, den di wan dem we elp fi kip di choch iina aada an afta dem yu av di piipl we taak iina tongz. 29A evribadi a apasl? An a evribadi a prafit? Evribadi a tiicha? An a evribadi kyan wok mirikl? 30An a evribadi kyan mek piipl beta? A evribadi kyan taak iina tongz? An a evribadi kyan andastan di piipl dem wen dem taak iina tongz? 31So unu fi set unu aat pan di muor impuotant gif dem. An nou mi ago shuo unu wan wie we beta.\nContinue to 1 Korintiyan 13 »


2 Korintiyan 11 | Bible.is\n2 Korintiyan 11\n1Mi uop se unu wi tek taim wid mi iivn ef unu tingk se wa mi bout fi se a fuulinish. Mi se fi tek taim wid mi! 2Mi wori bout unu siem laik ou Gad wori bout unu. Siem laik ou wan faada wi tek im gyal pikni we neva sliip wid nobadi yet an pramis fi marid ar tu wan man, a siem so mi did tek unu an pramis fi marid unu tu Krais Jiizas. 3Bot mi fried se, jos laik ou di siniek di chrik op Iiv, sumadi ago chrik unu an kaaz unu fi ton we fram Krais Jiizas an tap fala im wid aal a unu aat. 4Kaaz wi tel unu bout Jiizas an unu tek di Uoli Spirit we Gad gi unu an unu biliiv di mesij we wi priich. Bot mek sumadi nyuu kom an tel unu bout wan difrant Jiizas an unu redi fi lisn an tek di spirit we dem a gi an biliiv di mesij we dem a priich. 5Mi no tingk se fi unu “big apasl” dem beta dan mi. 6Kaaz iivn ef mi no taak gud laik dem wen mi infronta unu, mi nuo muor dan dem. An wi shuo evribadi plien plien se wi nuo muor dan dem iina evriting we wi du.\n7Wen mi priich Gad Gud Nyuuz bout Jiizas tu unu, mi did du it fi frii, mi neva chaaj unu notn. Mi put miself dong luo so dat mi kuda lif unu op. A sin mi did a sin wen mi du dem sopm de? 8A laik se mi did a tiif di ada choch dem, kaaz mi did tek moni fram dem so dat mi kuda kom elp unu. 9Wen mi did de mongks unu an wel niid som tingz mi neva aks unu fi notn, kaaz wi breda an sista dem we did kom fram Masiduoniya did bring evriting we mi niid. Mi neva presha non a unu fi notn an mi naa go presha non a unu fi notn niida. 10An nobadi iina Akaiya kyan tap mi fram buos bout dat. Siem laik ou unu nuo fi shuor se wa mi tiich bout Gad a chuu, a siem so unu kyan shuor bout dat. 11Wa mek mi naa presha unu fi gi mi notn? Unu tingk se a kaaz mi no lov unu? Gad nuo se mi lov unu. 12Mi neva presha unu fi notn an mi naa go presha unu fi notn. Mi naa du it so dat di piipl dem we wuda waahn fi buos se dem a wok siem laik mi, naa go av no chaans fi se so. 13Kaaz dem piipl de, dem se dem a apasl, bot dem a no no apasl. Dem gwaan laik se a Gad sen dem an chrai fi chrik piipl an mek dem biliiv se dem a wan a Jiizas apasl dem, bot dem a no no apasl. 14An mi no sopraiz se dem chrai fi du dat kaaz iivn sietan imself chrai fi chrik piipl an jres op imself laik wan a Gad ienjel wid wan brait lait roun im. 15So den it no fi sopraiz nobadi se fi im sorvant dem a chrai fi chrik piipl tu an gwaan laik se di wok we dem a du a gud sopm. Bot di die gweehn kom wen dem ago get aal we dem a wok fa.\n16Mi wi se it agen, mi no waahn non a unu fi tingk se mi a fuul. Bot ef unu tingk se mi a wan fuul, chriit mi laik ou yu wuda chriit di ada fuul dem an lou mi fi brag an buos likl. 17Nou wen mi taak dem wie ya, mi naa taak ou di Laad waahn mi fi taak. Mi a taak laik se mi a fuul. 18Sins nof piipl a brag an buos laik ou di piipl dem iina di worl a buos, mi ago brag an buos tu. 19Unu so waiz, unu eva redi fi tek iin an lisn tu di fuul dem. 20Unu put op wid piipl wen dem kom an chrai tek unu an ton unu iina sliev. Unu put op wid dem wen dem yuuz unu, unu put op wid dem wen dem tek advaantij a unu. Wen dem put unu dong an gwaan laik dem beta dan unu, wen dem baks unu iina unu fies, unu put op wid dem. 21(Mi ges mi shuda shiem fi se dat wi did tuu wiik fi du dem sitn de tu unu.) Bot wateva dem tingk dem bad inof fi buos bout, mi ago buos bout di siem sitn dem tu. (Mi a taak laik wan fuul ya nou). 22Dem a Iibruu? Mi a Iibruu tu. Dem a Izrelait? Mi a Izrelait tu. Dem a Iebriyam fambili? Mi a Iebriyam fambili tu. 23Dem a Krais Jiizas sorvant? (Mi a taak laik wan riil madman nou.) Mi a muor Krais sorvant dan dem. Mi wok aada dan dem. Mi get lak op iina prizn nof muor taim dan dem. Mi get nof muor biitn dan dem an a nof taim mi aalmuos ded. 24A faiv taim di Juu dem yuuz wan wip an lik mi toti-nain taim — dat a wan shaat a faati. 25A chrii taim di Ruoman dem yuuz kien biit mi. Wan taim som piipl aal stuon mi. A chrii taim mi out a sii an di ship we mi de pan mash op. Wan a dem taim de a wan uol nait an wan uol die mi iina di waata a fluot. 26Nof taim wen mi a chravl, mi aalmuos ded. Riva nieli tek mi laif. Tiif chrai kil mi. Mi uona piipl di Juu dem an aal piipl we a no Juu chrai fi kil mi tu. Mi no sief iina di siti. Mi no sief iina di dezot. Mi de a sii, mi aalmuos ded. Mi aal av piipl we gwaan laik dem a mi breda, bot a kil dem waahn fi kil mi. 27Mi chogl an wok aad aad, nof nait mi no get no sliip. Mi did onggri an waahn sopm fi jringk an nof taim neva av no fuud fi iit. Yu did av taim wen mi kuol an no av inof kluoz fi kip mi waam. 28A nof tingz mi naa tel unu bout, bot pan tap a aal a dat, evri die mi wori bout aal a di choch dem. Mi wori so til mi aat evi. 29Wen sumadi wiik, mi no fiil wiik tu? Wen sumadi get chrik an go sin, mi no beks til mi blod bwail?\n30Sins mi afi brag an buos, mi wi brag an buos bout di sitn dem we shuo se mi wiik. 31Di Gad an Faada fi di Laad Jiizas Krais, nuo se mi naa lai. Mek piipl priez im niem fi eva! 32Iina Damaskos, wan a King Aretas govana dem sen suoja fi gyaad di siti giet so dat dem kuda ares mi. 33Bot dem neva kech mi, kaaz som piipl let mi dong chuu wan winda iina di siti waal.\nContinue to 2 Korintiyan 12 »


Matyu 9 | Bible.is\n1Afta Jiizas go iina di buot, im siel go kraas di neks said, an riich a fi im uona toun. 2Siem taim som piipl bring wan kripl man kom tu im pan wan chrecha. Wen Jiizas si umoch dem biliiv iina im, im se tu di kripl man se, “No wori mi bwai! Gad paadn yu fram aal a yu sin dem.”\n3Den som a di Laa tiicha dem se tu demself se, “Bot wiet, a uu da man ya riili tingk im bi — a dis im a disrispek Gad!”\n4Jiizas did si wa dem a tingk se, so im se tu dem se, “Wa mek unu tingk dem wikid sitn de iina unu aat? 5Tel mi sopm, wich wan iiziya, fi se, ‘Gad paadn yu sin dem’ ar ‘Git op an waak’? 6Bot fi mek unu nuo, mi ago shuo unu se di Man we Gad Pik av di rait an di powa fi paadn sin pan ort,” den im ton tu di kripl man an se, “Git op, tek op yu chrecha an gwaan a yu yaad.” 7An di kripl man tan op, an gwaan a im yaad. 8Wen di kroud a piipl si dis ya, dem kech dem fried an staat big op Gad, kaa a im gi piipl di rait an powa fi du dem sitn ya.\n9Wen Jiizas a lef de-so, im si wan man we niem Matyu a sidong a di staal wich paat piipl kalek taks. “Fala mi,” im se tu Matyu. An Matyu get op an fala Jiizas.\n10Afta dat, Jiizas go nyam a Matyu yaad, an wan uol iip a taks kalekta an piipl we du rang did kom kom sidong an a nyam wid im an im speshal falara dem. 11Wen di Farisii piipl dem si dis ya, dem ton tu im speshal falara dem an se, “Wa mek unu tiicha nyam wid taks kalekta an rang-duwa?”\n12Wen Jiizas ier wa dem se, im se, “Piipl we no sik no niid no dakta, a onggl sik piipl niid dakta. 13Gwaan go fain out a wa dis miin: ‘Mi waahn piipl fi gud an kain tu piipl, no fi dem kom kom bon sakrifais gi mi.’ Kaaz mi neehn kom ya fi tel piipl we du rait fi ton fram dem rang, a piipl we du rang mi kom ya fa.”\n14Den Jan falara dem kom aks Jiizas se, “Ou kom wi an di Farisii dem kip we fram fuud fi worship Gad, bot fi yu falara dem no du dat?”\n15Jiizas se tu dem se, “Yu tingk se di piipl dem we di braidgruum invait kyan a lang dong dem fies an sad sad op demself wen di braidgruum de mongks dem? Di taim a kom wen di braidgruum ago gaan fram dem. A da taim de, dem wi kip we fram fuud.\n16“Nobadi no tek nyuu klaat an suo pan uol kluoz yu no, kaa di pach ago tier aafa di kluoz an den di fos tier ago wosaraaf. 17An nobadi no put nyuu wain iina uol wain bakl niida. Ef a so, di wain bakl dem ago bos op, di wain ago dash we, an di wain bakl dem ago mash op. Wa piipl du a put nyuu wain iina nyuu wain bakl, an di tuu a dem — di bakl an di wain, wi aarait.”\n18Wen Jiizas de de-so a se dem sitn de, aal av a sodn, wan liida fi di Juu dem choch go dong pan im nii infronta im. Im se tu Jiizas se, “Mi daata ded jos a wail ago, bot kom put yu an pan ar an shi wi kom bak alaiv.” 19An Jiizas an im falara dem get op an fala im.\n20Nou wan uman we did a sofa an a bliid fi twelv ier kom op baka im an toch di tiel a im kluoz. 21Shi did a se tu arself se, “Ef a kuda onggl toch im kluoz, mi wi get beta.”\n22Bot wen Jiizas ton roun an si ar, im se, “No fret daata! Kaaz yu biliiv iina mi, yu aarait nou.” An fram da taim de di uman did beta.\n23Wen Jiizas go iina di liida ous an si di piipl dem we plie di fluut, an di kroud a piipl dem a ala an a gwaan, 24im se tu dem se, “Di uol a unu kum out! Kum out! Di pikni no ded; a sliip shi a sliip.” An di piipl dem staat laaf aafa im. 25Bot wen dem mek di kroud a piipl go out a duor, Jiizas go insaid an im tek di pikni an, an di gyal pikni get op. 26An da nyuuz de pred aal uova da ieriya de.\n27Wen Jiizas did a lef de-so, tuu blain man did staat fala im an did a baal out, “Dievid pikni! Tek piti pan wi!”\n28Wen Jiizas go iina di ous, di tuu blain man kom tu im, Jiizas se tu dem se, “Unu biliiv se mi kyan du dis?” Dem ansa bak, “Yes, Laad.”\n29Den Jiizas toch dem yai an se, “Kaaz unu biliiv se mi kyan mek unu si agen, unu ago si agen.” 30An dem yai uopm op. Den Jiizas waan dem aaf gud an prapa. Im se, “Luk ya nou, mek shuor se, nobadi no nuo bout dis.” 31Bot dem lef an tel evribadi iina da konchri de, bout wa Jiizas du fi dem.\n32Wen Jiizas an im falara dem did a go we, piipl kyari wan man kom we did av wan diiman iina im an we kudn chat. 33Wen Jiizas ron di diiman fram outa di man, di man staat chat! An di piipl dem fraitn! Dem se, “Nobadi neva yet si notn laka dis apm iina Izrel!”\n34Bot di Farisii dem se, “A di liida fi diiman gi im powa fi ron out diiman.”\n35Den Jiizas go bout iina aal a di toun an dischrik dem a tiich iina di Juu dem choch, a priich di gud nyuuz bout Gad kindom an a get piipl beta we av aal kaina diziiz an siknis. 36Wen im si di kroud a piipl dem, im did sari fi dem, kaa aal saat a sitn did a bada dem, dem did kanfyuuz an dem kudn elp demself. Dem did komiin laik shiip we naa nobadi fi tek kier a dem. 37Den im ton tu im falara dem an se, “A uol iip a fuud out de iina di fiil fi pik, bot nof piipl no de de fi gyada dem op. 38So aks di Laad we uon di fuud fi sen out piipl fi pik dem.”\nContinue to Matyu 10 »


2 Korintiyan 10 | Bible.is\n2 Korintiyan 10\n1Som piipl se mi saaf wen mi de de mongks unu bot gwaan laik mi rof wen mi de faar. Bot mi, Paal, mi a beg unu, iina Jiizas niem, Jiizas we kain an jengkl, 2no push mi fi rof wid unu wen mi kom de fi si unu, laik ou mi shuor se mi afi go rof wid di wan dem we tingk se wi a liv laik di piipl dem we de iina di worl an no nuo Gad. 3Kaaz iivn duo wi liv iina di worl wi no fait laik ou di worliyan dem fait. 4Kaaz di sitn dem we wi fait wid, a no di siem kaina sitn we di worliyan dem fait wid. No man neva mek di sitn dem we wi yuuz; di sitn dem we wi yuuz fi fait, a Gad mek dem an im gi dem di powa fi mash dong eniting we di enimi chrai fi bil op gens wi. Wi mash op dem aagiment, 5an di sitn dem we dem se chuu dem ful a demself, an we komiin laik wan waal a tap piipl fram nuo Gad. Wi ago tier it dong. Di sitn dem we dem tingk an se komiin laik wi enimi an siem laik ou suoja kech dem enimi an fling dem iina prizn, a siem so we ago kech evriting we dem tingk an fuos dem fi fala wa Krais Jiizas se. 6An wen wi si se unu a fala Krais Jiizas iina evri wie, wi wi redi fi ponish enibadi we naa fala wa im se.\n7Unu onggl luk pan wa de pan di outsaid. Ef enibadi fiil shuor se dem bilang tu Krais Jiizas, mek dem tingk bout dis, siem laik ou unu bilang tu Jiizas, a siem so wi bilang tu im tu. 8Kaaz iivn ef mi buos likl tu moch bout di powa an di rait we di Laad gi mi, mi no shiem. Im gi mi da powa de no fi mash unu dong bot fi elp unu get chrang. 9An mi no waahn it luk laik se mi a chrai fi fraitn unu wid mi leta dem. 10Kaaz som piipl se, “Im rof wen im a rait wi. Iina im leta dem im taak tu wi aad bot wen im de mongks wi im saaf an wa im tel wi no wot notn.” 11Mek enibadi we se dat andastan dis, wa wi se iina di leta dem we wi rait unu wen wi no de de, a di siem ting wi ago du wen wi de de wid unu.\n12Mi wudn mad fi chrai mach op miself wid di wan dem we eva a sing dem uona priez. Dem disaid fi demself wa rait an den joj demself bies pan wa dem fiil rait. Wen dem du dat it shuo se dem no andastand notn. 13Bot wi, wi no komiin laik dem. Wi naa go brag an buos bout sopm we wi no av no bizniz a brag an buos bout. Wi onggl buos bout di wok we Gad gi wi fi du, an unu a paat a de wok de. 14So wi neva did a paas wi plies wen wi buos bout unu kaaz wi a di fos wan fi kom tu unu an priich di Gud Nyuuz bout Krais Jiizas. Ef a neva wi kom priich tu unu, wi kudn a brag an buos bout unu. 15So wi no brag bout ada piipl wok laik se a wi did du it. Aal wi du a uop se unu wi get chrangga an chrangga iina wa unu biliiv, so dat wi wok mongks unu wi gruo tu. 16Den, wi kyan go paas unu an go priich di Gud Nyuuz bout Krais Jiizas tu piipl we liv iina di ada konchri dem an we nobadi neva priich tu yet. Da wie de wen wi redi fi taak bout di wok we wi a du, wi nuo se wi naa brag an buos bout wok we sumadi els did du. 17Bot it rait dong iina Gad wod se, “Ef enibadi waahn fi buos mek im buos bout we di Laad du.” 18Kaaz it no mata ef yu tingk se yu a du gud, it onggl mata ef Gad tingk se yu gud.\nContinue to 2 Korintiyan 11 »


Aks 5 | Bible.is\n1Nou yu did av wan man an im waif niem Ananaiyas an Sofaira. Dem did sel piis a lan we dem did av. 2Im mek op im main fi kip bak som a di moni we im get fi di lan, an im waif did nuo bout it. Im kyari di res a di moni go gi di apasl dem.\n3Den Piita aks im se, “Ananaiyas, ou kom yu mek Sietan tek kanchuol a yu an mek yu lai tu di Uoli Spirit? Yu kip bak som a di moni fi yuself, an kom a gwaan laik se yu a gi evriting? 4Tel mi sopm, di lan a no did fi yu bifuo yu sel it? An afta yu sel it, di moni a did fi yu an yu kuda du eniting we yu did waahn fi du wid it. So wa mek yu tingk yu did afi lai? A no piipl yu a lai tu, a Gad yu lai tu.”\n5Wen Ananaiyas ier dem wod de im jrap dong ded siem taim. An evribadi we ier we apm kech dem fried. 6So di yong man dem komiin kom rap op im badi an kyari im out go beri im.\n7Bout chrii owa lieta im waif komiin tu, bot shi neva nuo wa did apm. 8So Piita aks ar se, “Tel mi sopm, dis a aal a di moni yu an yu ozban sel di lan fa?” Shi se, “Yes! A aal a di moni dat we wi get fi'it.”\n9Piita se tu ar se, “Mek di tuu a unu mek op unu main fi si ef unu kuda lai tu di Laad Spirit an no get ponish? Luk! Di man dem we beri yu ozban tan op a di duor, an dem a kom fi yu fi go beri yu tu.” 10Siem taim shi jrap dong a im fut an ded. Den di yong man dem kom iin kom fain ar ded an dem kyari ar out go beri ar saida ar ozban. 11Evribadi iina di choch an evribadi we ier bout dem sitn ya kech dem fried.\n12Di apasl dem mek nof sain an mirikl apm mongks di piipl dem. An di uol a dem mek op dem main fi miit op tugeda pan Salaman Puoch. 13Nobadi we neva paat a dem gruup did mad inof fi go jain dem, iivn duo aal a di piipl iina Jeruusilem taak gud bout dem. 14Bot muor an muor piipl biliiv iina di Laad an jain dem gruup, uol iip a man an uman. 15Kaaz a aal wa did a apm, piipl kyari out dem sik kom pudong iina di ruod pan dem chrecha so dat iivn Piita sheda kuda faal pan dem. 16Kroud an kroud a piipl kom fram di toun dem roun Jeruusilem. Dem kyari dem sik piipl an piipl we diiman spirit did tek set pan kom a di apasl dem an aal a dem get beta.\n17Den di liida fi di priis dem an di Sadyusii dem we did a fala im did wel beks kaaz evribadi did api wid di apasl dem. 18So dem ares di apasl dem an put dem iina di prizn we aal kaina bad piipl de. 19Bot iina di nait wan a di Laad ienjel dem uopm di prizn duor an let out di apasl dem. Di ienjel se, 20“Go tan op iina di yaad we Gad ous de an tel di piipl dem evriting bout da nyuu wie ya fi liv.”\n21Wen die lait dem go iina di yaad we Gad ous de, siem laik ou di ienjel did tel dem fi du, an staat tiich di piipl dem. Wen di liida fi di priis dem an im falara dem riich, im kaal tugeda aal a di Juu liida dem fi wan miitn. Den im sen som suoja tu di prizn fi kyari di apasl dem kom infronta dem.\n22Bot wen di afisa dem riich a di prizn, dem neva fain di apasl dem. So dem go bak go tel dem se, 23“Wi fain di prizn lak op tait, tait an di gyaad dem tan op a di duor, bot wen wi uopm di duor, wi no fain nobadi at aal.” 24Wen di ed gyaad fi Gad ous an di ed priis ier dem sitn de, dem shak, an staat wanda bout wa wuda kom out a aal a dis.\n25Den sumadi kom tel dem se, “Lisn! Di man dem we unu did put iina prizn, mi si dem tan op iina di yaad we Gad ous de a tiich di piipl!” 26So di ed gyaad an di afisa dem go fi di apasl dem. Bot dem neva rof dem op ar notn, kaaz dem did fried se di piipl wuda stuon dem.\n27Afta di ed gyaad fi Gad ous kyari iin di apasl dem, dem aada dem fi tan op infronta di liida dem, an di liida fi di priis dem kwestiyan dem. 28Im se tu dem se, “Wi neva aada unu chrang chrang se unu no fi tiich nobadi bout di sitn dem we da man de niem Jiizas se unu fi tiich? Bot luk wa unu du. Unu ful op Jeruusilem wid di sitn dem we im tiich. An no onggl dat, unu chrai put fi'im blod pan wi an dem an se a wi kil im.”\n29Bot Piita an di ada apasl dem se tu dem se, “Wi afi du we Gad se wi fi du, bot wi no afi du wa piipl se wi fi du. 30Unu niel op Jiizas pan di kraas an kil im, bot di Gad fi fi wi faada faada dem, im mek im kom bak alaiv. 31Gad big op Jiizas an put im fi sidong a im rait an. Im mek Jiizas wan liida an di wan we ago siev piipl so dat di Izrel piipl wuda get di chaans fi ton we fram dem sin, shuo se dem sari, an get dem sin paadn. 32Wi a tel piipl bout dem sitn ya we wi nuo, an di Uoli Spirit we Gad gi tu aal uu du we im se, im a tel piipl bout dem sitn ya tu.”\n33Wen di Juu liida dem ier dem sitn de, dem get beks til dem blod staat bwail an dem redi fi kil di apasl dem. 34Bot wan Farisii niem Gyamaaliyel, wan a di Laa tiicha dem we evribadi rispek, tan op iina di miitn infronta aal a di liida dem an aada dem fi put di apasl dem outa duor likl bit. 35Afta dat im se tu di ada liida dem, “Mi breda aal a wi a Izrelait. Nou ier wa mi a se, unu beta main wa unu bout fi du tu dem man ya. 36Kopl ier bak wan man niem Tuodos shuo op an staat tel piipl bout ou im a wan powaful liida an bout fuo onjrid man did jain op wid im. Bot dem kil im, an aal a im falara dem skyata aal uova di plies an a so dat did don. 37Afta dat wen di govament did a rait dong evribadi niem fi si umoch piipl did iina di konchri, Juudas we kom fram Gyalalii go gens di govament an get som piipl fi jain op wid im. Dem kil im an aal a im falara dem skyata tu. 38So ier mi, wen it kom tu dem man ya lef dem, no du notn fi ort dem. Kaaz ef di sitn we dem plan an di wok we dem a du, ef a man kom op wid dem, it naa kom tu notn. 39Bot ef a Gad a gi dem powa fi du wa dem a du, unu kyaahn tap dem; unu wuda fain se unu onggl a fait gens Gad.” Im get dem fi lisn an du wa im se 40an dem kaal iin di apasl dem an mek di suoja dem biit dem. Den dem aada dem se, “No taak tu di piipl an yuuz Jiizas niem eva agen!” Afta dat dem let dem go. 41So di apasl dem lef di miitn wel api kaaz Gad did tingk dem gud inof fi mek dem sofa fi Jiizas Krais. 42An evridie di apasl dem go a di yaad we Gad ous de an iina piipl ous go tiich an priich di Gud Nyuuz se Jiizas a di wan we Gad sen fi siev piipl.\nContinue to Aks 6 »


Gyalieshan 5 | Bible.is\n1Gad frii wi so dat wi wudn afi fala di Laa. So tan op chrang an no mek notn ar nobadi tek unu ton unu bak iina sliev. 2Unu lisn mi gud! Mi, Paal, a tel unu se ef unu go mek dem sorkomsaiz unu, notn we Krais Jiizas du ago wot notn tu unu at aal. 3An agen mi a tel evribadi we go get sorkomsaiz se dem afi fala di Laa. An no jos som a di Laa bot di uol a di Laa. 4Yu si di wan dem we gaan bak gaan fala di Laa an tingk se dat ago mek tingz rait bitwiin dem an Gad — dem kot aaf demself fram Krais Jiizas. Unu a mek it so dat Gad naa go kyan gud an kain tu unu. 5Bot yu si wi, di wan dem we a chos iina Jiizas Krais, di Uoli Spirit mek wi nuo fi shuor se wi ago get aal a wa Gad pramis fi gi wi. So wi kyan wiet an luk fi aal we Gad pramis fi gi wi kaaz Gad mek tingz rait bitwiin wi an im aredi. 6Kaaz wen yu an Jiizas a wan it no mata ef yu sorkomsaiz ar yu no sorkomsaiz. Di onggl ting wa mata a dat yu chos iina im. An yu shuo se yu chos iina im wen yu shuo lov.\n7Unu did a ron so aad an a gwaan so gud! A uu kaaz unu fi tap fala an biliiv iina di chuut? 8A kyaahn Gad we kaal unu fi bi im pikni, a kaaz unu fi tap fala di chuut. 9Laik piipl aalwiez se, “Yu onggl niid wan likl bit a yiis fi mek di uol duo swel op.” 10Mi biliiv iina Gad, an so mi shuor se unu naa go ton unu bak pan aal we mi tiich unu an go fala wa dem ada piipl de a se. Bot yu si di wan dem we a chrai fi kanfyuuz unu, uu eva dem waahn fi bi, Gad ago ponish dem. 11Nou breda an sista, ef mi did a priich se piipl mos sorkomsaiz stil, unu tingk se di Juu dem wuda stil a mek mi sofa aal nou? Ef mi did a priich dat insteda priich bout ou Jiizas ded pan di kraas fi wi, dem wudn beks no muor, kaaz mi wuda a du dem waahn. 12Mi wish se di wan dem we a chrai fi kanfyuuz an a tel unu fi go get sorkomsaiz wuda jos go chap aaf aal a fi dem uon.\n13Breda an sista, Gad kaal unu so dat unu kuda frii fram di Juu dem Laa. Bot dat no miin se unu kyan go liv eni ou unu waahn fi liv. Wa unu fi du a sorv an lov wan aneda. 14Wen yu luk pan it, aal di Laa riili a tel unu fi du a fi “Lov unu nieba laik ou unu lov unuself.” 15Bot ef unu kip aan a bait an chaa op chaa op unu wan aneda laik unu a wail animal, unu beta wach out, kaaz unu ago mash op unu wan aneda.\n16Mi a tel unu liv unu laif laik ou Gad Spirit se unu fi liv. Da wie de unu naa go gi iin tu sin an du di rang sitn dem we unu eva waahn fi du. 17Kaaz di rang sitn dem we di badi waahn fi du, di Spirit no waahn dat. An di sitn dem we di Spirit waahn fi du, di badi no waahn dat. Di tuu a dem eva a fait wid dem wan aneda, a so mek unu kyaahn aalwiez du wa unu waahn fi du. 18Bot ef Gad Spirit liid unu, di Laa naa no powa uova unu. 19Aal a wi nuo bout di sitn dem we piipl du wen dem mek dem badi kanchuol dem. Dem de piipl de sliip roun sliip roun wid evribadi an evriting. Dem main an aat doti. Dem naa no kanchuol uova demself. 20Di piipl we mek dem badi kanchuol dem worship aal kaina faalz gad an wok uobiya. Dem chriit piipl aad an dem lov kos an fait. Dem bad main piipl fi we dem av an it no tek notn fi set dem aaf. Di piipl dem we mek dem badi kanchuol dem eva waahn piipl fi rispek dem bot dem no rispek nobadi. Dem onggl bizniz wid demself. Dem kaaz piipl fi plit op an dem onggl taak tu dem fren. 21Aal dem waahn, a wa ada piipl av. Dem de piipl de eva a jringk tu moch, an a go aal kaina wail paati. A dem de kaina sitn de dem lov du. Mi a waan unu jos laik ou mi did waan unu bifuo: di wan dem we mek dem badi kanchuol dem an we du aal a di sitn dem we mi jos taak bout — dem naa go kyan tek paat iina Gad kindom.\n22Bot Gad Spirit kaaz fi im piipl fi lov evribadi an aalwiez api no mata wa. It kaaz dem fi liv gud wid piipl, no fi lov fait an fi aalwiez tek taim wid ada piipl. Di Spirit mek dem kain an mek dem eva a du gud fi piipl. It kaaz dem fi bi sumadi we piipl kyan chos. 23Di Spirit mek dem jengkl an mek dem nuo ou fi kanchuol demself. No Laa no de bout we wi tap yu fram liv so. 24Di piipl dem we bilang tu Jiizas Krais no mek dem badi ruul dem. Dem no du di wikid sitn dem we dem badi wel waahn du, dem tap dem sitn de. It komiin laik se dem niel dem op pan di kraas an kil dem. 25So sins Gad Spirit gi wi laif, mek wi liv ou di Spirit waahn wi fi liv. 26Mek wi no get ful-a wiself an tingk se wi beta dan ada piipl. Mek wi no provuok wan aneda an mek wi no red yai fi wan aneda sitn dem.\nContinue to Gyalieshan 6 »


Indoschrial Revaluushan - Wikipidia\nDi Indoschrial Revaluushan wehna piriad frahn di 18t tu di 19t senchri wen mieja chenj ina agrikolcha, maniufakcharin, mainin, chranspotieshan, ahn teknalaji av a profoun ifek pahn di suosyoikanamik ahn kolcharal kandishan a di taim. Ibigin ina di Yunaitid Kingdam, den sobsikwent pred chuuhout Yuurop, Naat Amoerka, ahn ivenchual di wol.\nDi Indoschrial Revaluushan maak a mieja toernin paint ina yuuman ischri; liklmuos ebri aspek a dieli laif wehn influens ina som wie. Muos nuotobl, abrij inkom ahn papiulieshan bigin fi egzibit anpresidentid sostien gruot. Ina di tuu senchri falarin 1800, di wol abrij poer kiapita inkom inkriis uoba 10-fuol, wails di wol papiulieshan inkriis uoba 6-fuol. Askaadn tu Nobel Praiz wina Robert E. Lucas, Jr., "Fi di fos taim ina ischri, di livin tandad a di masiv a aadneri piipl bigin fi andago sostien gruot. ... Notn rimuotli laik dis ikanamik biyevia eba apn bifuo."\nTaat frahn di lieta paat a di 18t senchri, chranzishan tek plies ina paat a Griet Britn priivos manyual lieba ahn jraaf-animal–bies ikanami tuwad mashiin-bies maniufakcharin. Itaat wid di mekanaizieshan a di textail indoschri, di divelopment a hayan-mekin tekniik ahn di inkriis yuus a rifain kuol. Chried expanshan ehn eniebl bai di inchradokshan a kianal, impruuv ruod ahn rielwie.\nDi inchradokshan a stiim powa fyuil praimeri bai kuol, waid yuutilizieshan a waata wiil ahn powa mashiinri (muosli ina textail maniufakcharin) andapin di jramatik inkriis ina prodokshan kiapasiti. Di divelopment a aal-metal mashiin tuul ina di fos tuu dekied a di 19t senchri fasilitiet di maniufakcha a muo prodokshan mashiin fi maniufakcharin ina ada indoschri. Di ifek pred chuuhout Westan Yuurop ahn Naat Amoerka juurin di 19t senchri, ivenchual iafek muos a di wol, a pruoses dat kantiniu az indoschrializieshan. Di impak a dis chienj pahn sasayati ehn inaamos.\nDi fos Indoschrial Revaluushan, wa bigin ina di 18t senchri, moerj ina di Sekan Indoschrial Revaluushan roun 1850, wen teknalajikal ahn ikanamik pruogres gien momentom wid di divelopment a stiim-powa ship, rielwie, ahn lieta ina di 19t senchri wid di intoernal komboshan injin ahn ilektrikal powa jinarieshan. Di piriad a taim kova by di Indoschrial Revaluushan vieri wid difrahn istuorian. Eric Hobsbawm se ibrok out ina Britn frahn di 1780s bot di ful fuos no wehn fiil tel di 1830s ar 1840s, wails T. S. Ashton kliem se iokor rofli bitwiin 1760 ahn 1830.\nSom 20t senchri istuorian laka John Clapham ahn Nicholas Crafts dem agiu se di pruoses a ikanamik ahn suoshal chienj tek plies grajuali ahn di toerm revaluushan a misnuoma. Dis a stil sobjek a dibiet mongx istuorian. GDP poer kiapita ehn braadli stiebl bifuo di Indoschrial Revaluushan ahn di imoerjens a di madan kiapitalis ikanami. Di Indoschrial Revaluushan bigin a hera a poer-kiapita ikanamik gruot ina di kiapitalis ikanamiden. Ikanamik istuoriandem grii se di anset a di Indoschrial Revaluushan a di muos impuotant ivent ina di ischri a yumaniti sens di domestikieshan a hanimal ahn plaant.\nDi las' time da page yah change a 16:16 pon 24 July 2016.


Ruoman 4 | Bible.is\n1So aal a wi we a Juu, wa wi kyan se den bout wi faada Iebriyam? A wa did apm wid im? 2Ef Gad did mek tingz rait bitwiin im an Iebriyam, kaaz a di sitn dem we Iebriyam did du, den Iebriyam wuda av nof fi buos bout, bot im kudn buos infronta Gad. 3Bot a wa Gad wod se? It se “Iebriyam did biliiv iina Gad an so Gad mek tingz rait bitwiin im an Iebriyam.”\n4Nou ef sumadi go du wan wok, di moni we dem get wen dem don, dem naa go luk pan it an se a wan prezent. Nuo, dem ago se a dat dem wok fa. 5Bot ef sumadi no afi du notn fi Gad mek tingz rait bitwiin im an dem, ef aal dem afi du a chos iina Gad, Gad we tek we piipl sin an se dat dem kliin, no wan gif im a gi wi? A no sopm wi did afi wok fa.\n6Dat a wa Dievid did miin wen im did a taak bout ou piipl wel api wen Gad mek tingz rait bitwiin im an dem. Dem wel api kaaz aal dem did afi du a chos iina Gad, dem neva afi du notn els. Dievid rait iina Saamz se: 7“Di piipl uufa sin Gad paadn, a dem riili api. Gad paadn dem fi aal a di rang we dem du. 8Di piipl we Gad luk pan an se im naa uol dem sin gens dem, a dem riili api.”\n9A onggl di piipl dem we sorkomsaiz Dievid did a taak bout? A dem wan Gad ago paadn an mek api? Nuo, im did a taak bout di piipl we no sorkomsaiz tu. Wi se dat Iebriyam did biliiv iina Gad an so Gad mek tingz rait bitwiin im an Iebriyam. 10A wen unu tingk Gad did du dat? Unu tingk im du it bifuo ar afta Iebriyam get sorkomsaiz? Gad did mek tingz rait bitwiin im an Iebriyam bifuo Iebriyam did sorkomsaiz. 11An a lang afta dat apm Iebriyam go get sorkomsaiz. Im go get sorkomsaiz fi shuo se Gad did mek tingz rait bitwiin di tuu a dem iivn duo im neva sorkomsaiz, an Gad did du it kaaz Iebriyam did biliiv iina im. So Iebriyam komiin laik di faada fi aal a di piipl dem we neva get sorkomsaiz bot uu Gad mek tingz rait bitwiin im an dem kaaz dem biliiv iina im. 12An a no jos dem piipl de im a faada fa, Iebriyam a faada tu fi di piipl dem we sorkomsaiz an we biliiv iina Gad laik ou Iebriyam did biliiv iina Gad bifuo im get sorkomsaiz.\n13Gad did pramis Iebriyam se di worl wuda bilang tu im an im pikni dem. Gad neva mek im da pramis de kaaz im did a fala di Laa, bot kaaz Iebriyam did biliiv iina Gad an Gad did mek tingz rait bitwiin di tuu a dem. 14Ef a onggl di piipl we a fala di Laa ago get di sitn dem wa Gad pramis, den it no mek no sens fi wi chos iina Gad an aal a di pramis dem we Gad mek, no miin notn. 15Kaaz Gad beks wen piipl brok im Laa, an kaaz a di Laa im ago joj dem piipl de. Bot ef no laa no de de, nobadi kyan brok it, kaaz notn wudn de de fi brok.\n16A dat mek Gad neva mek im pramis bies pan weda piipl fala ar no fala di Laa, bot bies pan weda dem chos ar no chos iina im. Gad mek it da wie de so dat piipl wuda nuo se di sitn dem we im pramis a fi im frii gif tu aal a Iebriyam pikni dem. No jos di pikni dem we a fala di Laa bot tu di wan dem we biliiv laik Iebriyam tu. Iebriyam a di faada fi evribadi. 17It aal rait dong iina Gad wod dat Gad tel Iebriyam se, “Mi ago mek yu di faada fi nof difrant piipl fram aal uova di worl.” Da pramis ya, gud, sieka uu Gad bi. Dis a di Gad we Iebriyam did biliiv iina, di Gad we mek ded piipl kom bak alaiv an we kaaz evriting fi de bout, aal di sitn dem we neva de bout bifuo.\n18Iivn duo im neva av no riizn fi biliiv se im wuda get we Gad pramis im, Iebriyam did biliiv siem wie. Im biliiv se Gad wuda mek im di faada fi nof difrant piipl fram aal uova di worl an dat it wuda apm siem laik ou it se iina Gad wod. It se, “Yu ago av so moch pikni dat nobadi ago kyan kount dem jos laik ou dem kyaahn kount di staar dem we iina di skai.” 19Iebriyam a did aalmuos wan onjrid ier uol, im did nuo se im suun ded an dat im waif kudn av no pikni, bot iivn wid aal a dat Iebriyam stil biliiv. No taim at aal im did biliiv se Gad naa go du we im pramis fi du. 20Iebriyam neva tap biliiv an im neva kwestiyan Gad. Im gi Gad priez an kaaz im chos iina Gad, im get chrang. 21Iebriyam biliiv wid aal a im aat, im did shuor se Gad kuda du evriting we im pramis fi du. 22An a dat mek Gad did mek tingz rait bitwiin im an Iebriyam. Im du it kaaz Iebriyam did chos iina im. 23Bot di paat iina Gad wod we it se, “Gad mek tingz rait bitwiin dem,” dat neva rait dong fi Iebriyam wan, 24it rait fi wi tu. It rait dong fi aal a wi we Gad ago mek tingz rait wid kaaz wi biliiv iina im. Wi biliiv iina di Gad we mek wi Laad Jiizas kom bak alaiv. 25Gad sen Jiizas fi ded sieka fi wi sin dem an Gad mek im kom bak alaiv so dat tingz kyan rait bitwiin wi an Gad.\nContinue to Ruoman 5 »


Maak 6 | Bible.is\n1Den Jiizas lef da plies de an im an im falara dem go bak a Nazaret we im kom fram. 2Pan di Sabat, im tiich iina di Juu dem choch. Uol iip a piipl we did ier im kudn biliiv dem iez. So dem aks, “A we da man ya get di sitn dem we im a tiich fram? Ou im so waiz? An di mirikl dem we im a wok, a we im get di powa fi du dem? 3A uu im, no di kyaapinta dis? No Mieri bwai? An wi no nuo im breda dem: Jiemz, Juozif, Juudas an Saiman? An im sista dem no liv ya wid wi?” An so dem did beks an neehn waahn diil wid Jiizas non at aal.\n4Bot Jiizas se tu dem se, “Piipl eva rispek an big op prafit yu nuo, onggl di piipl dem we im baan an gruo mongks — im uona fambili an uu im liv wid no shuo im da rispek de.” 5So Jiizas kudn wok no mirikl de, onggl fi toch kopl sik piipl an mek dem beta. 6An im kudn biliiv ou di piipl dem neehn biliiv iina im. Den Jiizas go roun an tiich iina di dischrik dem. 7Im kaal im twelv apasl dem an sen dem out tuu tuu an gi dem di rait fi ron out wikid spirit.\n8Im tel dem se, “Wen unu a go wich paat mi sen unu, di onggl ting unu fi kyari a unu waakin tik — no bred, no bag, no moni — 9wier unu slipaz, bot no kyari no ada kluoz. 10An im tel dem se, “Enitaim unu go iina wan ous, tan de til unu lef di ieriya. 11Ef unu go iina wan ieriya an di piipl dem no tek unu iin ar no waahn ier wa unu av fi se, shiek di dos aafa unu fut wen unu a lef fi waan dem an fi shuo dem se Gad no api wid dem an im ago joj dem.”\n12So dem lef an staat fi priich se evribadi fi ton we fram dem sin an ton tu Gad. 13Dem ron out nof diiman an naint nof sik piipl wid ail an mek dem get beta.\n14King Erad did ier bout aal wa Jiizas did a du, kaaz evribadi did nuo bout Jiizas. Som a di piipl dem did a se, “Im a Jan di Baptis kom bak alaiv, so a dat mek im av powa iina im fi wok mirikl.”\n15Som ada piipl did a se, “Im a Ilaija!” Stil som ada piipl did a se, “Im a wan prafit, laik wan a di prafit dem fram wie bak wen.”\n16Bot wen Erad ier aal wa di piipl dem did a se bout Jiizas, im se, “A Jan, uufa ed mi did mek dem chap aaf, a im kom bak alaiv!” 17Kaaz Erad did mek im suoja dem ares Jan an lak im op iina prizn. Im du dat kaaz a Eruodiyas, im breda Filip waif, we im did tek we an marid. 18Kaaz Jan did tel im uova an uova se, “It no rait fi yu marid yu breda waif — yu a brok di Laa.” 19So Eruodiyas kyari bad beli fi Jan an did waahn kil im. Bot shi neva get di chaans 20kaaz Erad did wel rispek Jan an protek im, kaaz im nuo se Jan a did wa gud man we aalwiez du wa rait. Erad did wel lov fi lisn tu Jan, iivn duo evri taim im ier im, wa Jan se kanfyuuz im muor an muor.\n21Bot Eruodiyas get ar chaans pan di die wen Erad did a kip op im bortdie paati. Aal a di tap man dem iina di govament, di tap aami piipl dem, an di liida dem fram Gyalalii did de a di paati. 22Eruodiyas daata daans fi Erad an im ges dem. Dem did wel api wid ou shi daans. So Erad se tu ar se, “Aks mi fi eniting we yu waahn an mi wi gi yu.” 23Im pramis ar se, “Eniting yu aks fa mi wi gi yu, op tu aaf a mi kindom.” 24So shi lef an go aks ar mada, “Mama, wa mi fi aks fa?” Ar mada tel ar se, “Aks fi Jan di Baptis ed.” 25So shi ron bak tu di king siem taim an tel im wa shi waahn. Shi se, “Mi waahn Jan di Baptis ed pan wan pliet rait nou!” 26Di king aat staat at im wen im ier wa shi aks fa, bot im kudn tek bak im wod, kaaz im did don pramis ar infronta aal a im ges dem aredi. 27So im aada im suoja dem siem taim fi go chap aaf Jan ed kyari it kom. So di suoja dem go a di prizn go chap aaf Jan ed. 28Wan a dem put it pan wan pliet an kyari it go gi di likl gyal an di gyal kyari it go gi ar mada. 29Wen Jan falara dem ier wa apm, dem go tek im badi an beri im.\n30Den Jiizas apasl dem gyada op roun im an tel Im bout aal a wa dem did du an wa dem did tiich. 31Jiizas an im apasl dem kudn iivn get taim fi nyam, kaaz a di uol iip a piipl we did a kom an go, so Jiizas tel im apasl dem se, “Kom mek wi go a wan plies we nobadi no de so wi kyan get we fram di kroud, get sopm fi nyam an res likl.” 32Den dem lef iina wa buot fi go a wa plies we nobadi no de. 33Bot nof piipl si dem wen dem did a lef an figa out we dem did a go. So piipl fram evri toun ron go a di plies we dem did a go an riich de bifuo dem. 34Wen Jiizas kom outa di buot, im si di big big kroud a piipl pan di siisaid an im fiil sari fi dem, kaaz dem did komiin laik shiip we no av no shepad fi luk aafa dem. So im tiich dem nof sitn. 35Liet iina di iivnin im speshal falara dem go tu im an se tu im se, “Nobadi no liv out ya-so an it wel liet aredi. 36Sen we di piipl so dem kyan go a di dischrik an toun dem we nier ya-so, so dem kyan bai sitn fi nyam. 37Jiizas ansa dem se, “Unu gi dem sitn fi nyam.” 38Den Jiizas aks dem se, “Umoch bred unu av? Gwaan go fain out.” So dem fain out an tel im se, “Wi av faiv bred an tuu fish.” 39Den Jiizas aada aal di piipl fi sidong pan di griin graas. 40So dem sidong iina som gruup, som gruup did av onjrid, som gruup a fifti. 41Den Jiizas tek di faiv bred an tuu fish an luk op iina di skai, gi tangks an brok op di bred dem. Im gi im falara dem, an dem tek it gi di piipl dem. An im du di siem ting wid di fish dem. 42Evribadi nyam til dem beli ful, 43an Jiizas falara dem pik op twelv baaskit ful-a fish an bred wa di piipl dem nyam an lef. 44An da die de a did bout faiv touzn man did nyam bred.\n45Jiizas mek im speshal falara dem go iina di buot siem taim an go bak kraas Betsieda. Bot im tan wich paat im did de til im don sen we di piipl dem. 46Afta im tel di piipl ba-bai, im go op iina di mountn fi prie. 47Wen iivnin kom Jiizas did stil de we im did de, im wan, an di buot did iina di migl a di sii. 48Im kuda si se dem did a chrogl aad fi ruo di buot kaaz di briiz did a bluo gens dem. Wen die did suun lait, Jiizas waak pan tap a di waata go out wich paat dem de, kaaz im did waahn paas dem. 49Wen dem si im a waak pan tap a di waata, dem did tingk a wan dopi. So dem baal out, 50kaaz aal a dem did si im an dem did kech dem fried. Bot im taak tu dem siem taim an se, “Unu tek aat! A mi, man. No bada fried.” 51Den im go iina di buot wid dem, an di briiz tap. An dem did shak so til, 52kaaz iivn duo dem did si di mirikl we Jiizas did du wid di fish an di bred, dem stil neva andastan di powa we im av, kaaz dem ed did tof.\n53Afta Jiizas an im speshal falara dem kraas di liek, dem tap a wan plies niem Genesaret. 54Wen dem kom out a di buot, siem taim piipl si se a Jiizas. 55So dem ron aal uova di ieriya go fi di sik piipl dem an kyari dem pan dem chrecha go evri we dem did ier se Jiizas did de. 56Evri dischrik ar konchrisaid, ar maakit plies we Jiizas go, di piipl dem kyari dem sik piipl tu im. Dem beg im fi jos mek dem toch di en a im kluoz, an evribadi we du dat get beta.\nContinue to Maak 7 »